text:
ये बात तो जरूर जान लेवौ के छत्तीसगढ़ म जतका भी पारंपरिक गीत हे, नृत्य हे सबके संबंध धर्म आधारित संस्कृति संग हे। चाहे वो फुगड़ी के गीत हो, चाहे करमा के नृत्य हो, सबके संबंध विशुद्ध अध्यात्म संग हे। हमर इहां जब भी संस्कृति के बात होथे, त वोहर सिरिफ नाचा-गम्मत या मनोरंजन के बात नइ होय, अइसन जिनिस ल हमन कला-कौशल के अंतर्गत गिनथन, संस्कृति के अंतर्गत नहीं। ये बात ल बने फोरिया के समझना जरूरी हे, संस्कृति वो होथे जेला हम जीथन, आत्मसात करथन, जबकि कला मंच आदि म प्रदर्शन करना, जनरंजन के माध्यम बनना होथे। जे मन इहां के धरम अउ संस्कृति ल कुटिर उद्योग के रूप म पोगरा डारे हें, वो मन जान लेवंय के अब इहां के मूल निवासी खुद अपन धरम, संस्कृति अउ कला वैभव ल सजाए-संवारे अउ चारों खुंट वास्तविक रूप म बगराए के बुता ल सीख-पढ़ डारे हे। अब ए मन ल ठगे, भरमाए अउ लूटे नइ जा सकय।
सुवा गीत असल म गौरा-ईसरदेव के बिहाव के संदेशा दे के गीत आय। हमर इहां जेन कातिक अमावस के गौरा-गौरी या कहिन गौरा-ईसरदेव के पूजा या बिहाव के परब मनाए जाथे, वोकर संदेश या नेवता दे के कारज ल सुवा के माध्यम ले करे जाथे। हमर इहां कातिक नहाए के घलो रिवाज हे। मुंदरहा ले नोनी मन (कुंवारी मन जादा) नहा-धो के भगवान भोलेनाथ के बेलपत्ता, फूल, चंदन अउ धोवा चांउर ले पूजा करथें, ताकि उहू मनला उंकरे असन योग्य वर मिल सकय। अउ फेर तहां ले संझा के बेरा जम्मो झन जुरिया के सुवा नाचे बर जाथें। सुवा नाचे के बुता पूरा गांव भर चलथे, एकर बदला म वोमन ल जम्मो घर ले सेर-चांउर या पइसा-रुपिया मिलथे, जे हा अमवस्या के दिन होने वाला गौरा-ईसरदेव के बिहाव के परब ल पूरा करे के काम आथे।
कातिक अमावस के पूरा नेंग-जोंग के साथ ईसरदेव के संग गौरा के बिहाव कर दिए जाथे। इही ल हमर इहां गौरा पूजा परब घलो कहे जाथे। सुवा गीत के संबंध ह एकरे संग हे, जेन ह एक प्रकार ले नेवता या संदेश दे के काम आथे। एला अइसनो कहे जा सकथे के गौरा-ईसरदेव के बिहाव-नेवता ल माईलोगिन मन घरों-घर जाके सुवा गीत-नृत्य के माध्यम ले देथें, अउ बिहाव-भांवर म होने वाला खर्चा के व्यवस्था खातिर सेर-चांउर या रुपिया-पइसा लेथें।
इहां इहू जाने अउ गुने के बात आय, के ये गौरा-गौरी परब ह कातिक अमावस के होथे। माने जेठउनी (देव उठनी) के दस दिन पहिली। माने हमर परंपरा म भगवान के बिहाव ह देवउठनी के दस दिन पहिली हो जाथे, त फेर वो चार महीना के चातुर्मास के व्यवस्था, सावन, भादो, कुंवार, कातिक म कोनो किसम के मांगलिक कारज या बर-बिहाव के बंधना कइसे लागू होइस? वइसे भी मैं ये बात ले सहमत नइहौं के कोनो भगवान ह चार महीना ले सूतथे या कोनो दिन, पक्ष या महीना ह कोनो शुभ कारज खातिर अशुभ होथे। हमर संस्कृति निरंतर जागृत देवता के संस्कृति आय। एकरे सेती मैं कहिथौं के हर कारज ल कोनो भी दिन करे जा सकथे। भलुक मैं तो कहिथौं के हमर संस्कृति म इही चार महीना (सावन, भादो, कुंवार, कातिक) सबले शुभ अउ पवित्र होथे, तेकर सेती जतका भी शुभ कारज हे इही चार महीना म करे जाना चाही।
सुशील भोले
संस्थापक, आदि धर्म सभा
54/191, डॉ. बघेल गली, संजय नगर
(टिकरापारा) रायपुर (छ. ग.)-492001
मो. 98269 92811, 79747 25684


c: text/html

text:
का कहिबे संगी, फ़ेर कहे बिगर
रहे नइ सकंव, कहेच ल परही। जंगल-जंगल झाड़ी-झाड़ी पता चला है कहिथे। काय पता चला है भगवान जाने। फ़ेर जौन मोला पता चले हे
तौन ला मीही जानथौं। रोज दिन के फ़ट-फ़ट होगे हे। बाबू के दाई कहिथे
गैइस के सलिंडर ह मांहगी होगे हे। जम्मो पईसा त ईही ला विसाए में सिरा जथे। अऊ तैं
हां निठल्ला साहितकार बने हस। काम के न कौड़ी के, पइसा के न बोड़ी
के। कहां ले लानबो अतेक मांहगी सलिंडर ला। कांही उदिम करे रहितेस त बने रहितिस। टुरा
हां घलो सिक्छाकर्मी के हड़ताल करके बरखास्त होगे हे। काहीं कुछु भुति पावत रहिस,
दूधो गए दुहनो गए। मैं काय बताओं अपन पीरा ला। अजादी के बेरा मा अंगरेज
मन के मार मा जतका हमर पुरखा मन के देंह नई कल्लाए होही, उंखर
ले जियादा बाबु के दाई के ताना मरई मा दंरर
जाथवं।
का कहिबे संगी, ओ हं समझथे
के मीही सरकार आंव, मोरे बढाए ले जिनिस मन के रेट ह बाढथे अउ
मोरे घटाए ला घटथे। काखरो मेरन गोहार पार लेवं, कोनो सुनईया नइए।
जम्मो नेता मन कई पहारो के खाए बर ओइलाए मा भिड़े हे। केरा ला छिलका सुधा भकोसत थे अउ
कुसियार ला सोज्झे चुहकत हे। पहीले के टैम मा जंगल ले आड़ी-झाड़ी
लकड़ी लाने अऊ भात-साग जम्मों जेवन हां चुर जाए। सरकार ह परचार
करे लागिस गैस के सलिंडर ला बिसाव, जंगल काटे ले हानि होवत हे।
परयावरण ह जतर-कतर हो जथे, जंगल के काटे
ले। अब गैस के सलिंडर ला बिसा डरे हन त रोज्जे ऊंखर कीमत ला बढावत हे। गाँव-गाँव मा बहु मन सुखियार होगे। जंगल, खेत-खार ले कोनो लकड़ी लाए बर नइ जाए। गैइस के सलिंडर नइए त चुल्हा के तीर
मा कोन्हो नइ ओधय।
सास ह चुल्हा मा रांधे
बर कही दीही त कोट कछेरी के मामला हो जही। जंगल ले लकड़ी लानबे त जंगल के साहब मन जुलुम
करत हे, केस बना देथे। डीपो ले बिसाबे त ऊंहा लकड़ी के दुकाल पर गे हे। कोन्हो सुनइया
नइए हमर मन के। हमर जंगल, हमर झाड़ी, हमर
बाड़ी, हमरे नइए, सरकारी होगे हे। अइसन लागथे
चारों मुड़ा ले धंधा गेन। जब ले गैइस आए त पता घलो नई चलय काखर घर मा खाए बर हे अउ काखर
घर लांघन। पहीली के बेरा मा बिहनिया अउ संझा बेरा मा घरो-घर के
छानी मां धुंगिया माड़ जाए रहाय। त आरो हो जाए
के काखर घर मा आगी बरत हे अउ काखर घर के लईका मन लांघन सुते के तियारी मा हवे। कोन्हो न कोन्हो अरोसी-परोसी मन एको पइली चावंर ला अमरा दे त ओखरो घर चुल्हा बर जाए अउ लांघन सुते
के नौबत नइ रहाय। अब 35 किलो चांवर ला रांधे चुरोए बर न गैइस
हे न जलाऊ। काला कहिबे ग, करलइ हे, फ़ेर
कहे बिगर रहे नइ सकंव।
ललित शर्मा

robotstxt: allowed

filter: keep


text:
तोर बिना का जीना रे..0 277 18
तोर बिन कईसे जीहूं रे… आई जाबे वो मोर रानी, बीच डोंगरी म मैं अगोर लेहुं.. बावा बिगड़ गे तोर ठसन म.. मच्छरदानी ल तान उतान परे हों खटिया म मोर सतरंगी, खोजत रहिथों रे तोला
मोला का होगे..0 144 4
आजा रे आजा रे परदेसी आ.. आई एम छत्तीसगढ़िया, मोर चाल चलन हे बढ़िया ऐ रंगरसिया जोड़ीदार, मोर हिरदे म मारे कटार.. मोर मन ल जादू करे, मोर तन ल काबू करे..
दगा झन देबे..0 99 1
जब मैं बनठन के निकलथों, हां रे सजधज के निकलथों दगा झन देबे तैं जंवारा, मया पिरित बढ़ा के.. मया के बान चलाके मोर दिल ल काबू करे.. जब सुरता तोर आहि मोला अड़बड़
मया म का जादू हे0 64 0
तोर नैना म का जादू हे वो, बईहा मोला बना दिए न तोर मया म वो का जादू हे गए जमाना सलवार अऊ समीज के.. बोली मदरस के छेड़े मोला तान, कजरेरी टूरी..
तीजा के लुगरा..0 63 0
सारी तैं हस बड़े भारी, कईसे लेगहूं तोला.. मोला हांसे चाहे जमाना रे, इहां मया हे मोर ठिकाना रे.. नानुक लईका के किस्मत फूटगे,, का होगे भगवान दाई ददा के दुलार, भाई बहिनी के


text:
रइपुर मं मंगलू ह समाज सिज्छा के अफीसर जगन्नाथ बाबू के बेटा ल रोज पढ़ाय ल आवय। एक दिन ओह मंगलू ले किहिस – क्यों मंगलू, आप यहां के हरिजन नेता को जानते हैं ? मंगलू ह किहिस – हहोगा, जानथंव त काय होगे ?
जगन्नाथ ह किहिस – उसे तुम्हारे गांव में एक मकान किराये से चाहिए, सरकार की तरफ से वह मुर्गी पालन केन्द्र की स्थापना कर रहा है। मंगलू ह चाहते रिहिस ओहा राजी होगे।
मंगलू के घर में तीन झिन हरिजन मन आके रहे लागिन। ओ मन अघुवा के मंगलू ल एक महिना के केराया तीस रुपिया दे दिन। ये रुपिया ले मंगलू एक सहारा मिलिस। ओह अनाज पानी लेके इन्तजाम कर लिस। गांव वाला मन चिचियावत रहिन फेर मंगलू उप्पर ओखर कोनों असर नइ होइस। मोंगरा अउ केतकी घला ये चखचख ला सुनिन फेर उही दूनों झिन एक दूसर के मन ल समझा लिन।
मोंगरा के गोठ अइसे ये, ओह किहिस – तहीं बता न भउजी, अखीर भइया का करतिस ? हमर घर मं अउ कोनों केरायादार मन नइ अइन त हम का करन। चमरा ह आइस त उही ल रख लेन। ये कोनों पाप नोहे। मनखे चोरी झन करय काम कोनों हीन नइये।
रतिहा मंगलू अउ केतकी के गोठ चलत रहय। केतकी ह जात सगा अउ टोला वाला मनले डर्राय के बात ल किहिस त मंगलू ह अपन हाथ ल मटकावत किहिस – मेंह कखरो ले काबर डर्रावं, कोनों ले मदद मांगहूं त झिन देवय। जोन ह मोर बेरा मं संग दिही उही हमर बर सब्बे कुछु हवय। वोह आनजात वाला होवय के जात सगा। जब हमर जात सगा मन संग नइ देइन फेर उन्कर ले डर कइसे केतकी ? मन मं गुनत ओ, जब हमर नान नान नोनी बाबू मन अनाज के एक सीथा बर बिलबिलावय त कोनों ह एक जुआर खवा नइ सकिन। मेंह जौन करे हवयं न सोच समझ के करे हववं।
इन्खर गोठ ह रुकिस त मंगलू के मूंड़ी ह फेर अपन गुन गुन सुरु करिस। कहूं मोला दू कोरी पांच के कोन्हों नउकरी मिल जातिस त मोर दुख ह कट जातिस। लइका पढ़ाये के दस रुपिया मिलथे फेर ओह त ऊंट के मुंख मं जीरा असन आय। एतेक मं गिरस्थी ल कतेक दिन झींकूहं। भगवान करतिस के मनसे के सोचे बात पूर होतिस। फेर ये दुनिया ह घला रिंगी चिंगी हावय। ओह रंग बदलथे, ये दुनिया के फेर मां। उमर ह पहा जाए अउ जिनगी ह थकासी मं सूत जाथे।
जात वाला मन ल आंखी फेरत मां कतेक देर लगथे। अपन टेंटा ला देखैं निहीं, आन के फूला ल हेरथें, जेकर ओमन बड़वारी करथें ओखरे हिन्ता करत मं घला उनला बेर नइ लगय। अउ ओ मनखे ह उन्कर दिखउल मं कुछु नइ रहि जावंय।
पारा मं कखरो घर कुछु उच्छाह होवय त मंगलू घर नेउता नइ देवंय। केतकी ह अइसन व्यौहार ले कंप जावय। अउ सगा मनके छोड़े ले ओला लाज लागय। परोसिन मन कहूं रद्दा मं भेंटय त कहयं के कोन जावय तुम्हर घर। लहुट के नहाय बर परही। घर मं त चमरा ल खुसरे ले हावव, जात सगा मन मरगे रिहिन का ?
परोसिन मन के गोठ ल सुनके केतकी ह चुप्पे नइ रहय। ओह जवाब देबेच करय, के हमन त उप्पर मं रहिथन। केरायादर ह त नीचू मं रहिथे, फेर छुआछूत के कोन बात। एक दूसर ले कोनों सरोकार नइये। फेर सुराज के आयले अउ हमर गांधी बबा कहेले छुआछूत अब कोनों नइ मानयं।
केतकी के अइसन गोठ ल सुनके परोसिन मन मुंह ल बिदकाके रेंग देवयं त केतकी ल लागय के ओखर जीत होगे।
फेर घर के पहुंचते ओखर मन ह उदास हो जावय। जात सगा मनके अइसन दुराव करे ले कइसे बनही। अभी मोला मोंगरा के बिहाव करे बर हवय। जात सगा मन नइ फटकहीं त बने नइये। जात सगा ले मिलके चले ल परही, अलग रहे ले नइ बनय। जात सगा मन त रुख आंय अउ हम ओखर डारा पाना।
अपन मन के गोठ ला एक दिन केतकी ह मंगलू ले किहिस – कसगा, तैं देखथस ? जात सगा मन तिरियागे हवयं, हमन ले। जेन गांव मं हमर सात पुस्त ले गौंटियाई रिहिस, उही गांव मं आज कोनो हमला चीन्हें निहीं। मोंगरा के बिहाव ह बिन पइसा के कब ले पिछुवागे हवय। ए मन मोंगरा के बिहाव मं झांकही घला निहिं।
मंगलू ह किहिस – नइ आहीं त झन अवयं। जात सगा मन नइ आहीं त मोंगरा के बिहाव ह रुक जाही। तोला त अइसने सोचना नइ चाही। फिरे दिन मं मनखे के इज्जत ह मांटी मं मिल जाथे। मेंह अघागे हववं ए जात सगा मनले। मोला अपन रद्दा खुदे बनाय बर हे। मेंह कखरो आसरा नइ करवं।
मंगलू के गोठ ल सुनके केतकी ह चुप्पे होगे। वोह मन मं गुनिस के इन्खर ले कुछु कहय त ए ह अपने बुध के गोठ गोठियाथे।


text:
ताजा समाचारविशेष
43 लाख के ओपीडी भवन ह चार साल म तोड़ दिस दम
स्वास्थ्य मंत्री के गृह जिला म भवन होगे सील, 2014 म होए रिहिस उद्घाटन
धमतरी ले गोविन्द साहू के रिपोर्ट..
जयजोहार. मरीज मन ल एक छत के नीचे डॉक्टर मिले अऊ ओमन ल अपन इलाज बर भटके के नौबत मल आए ऐ बात ल ध्यान म रखत जिला म 43 लाख रू के लागत ले ओपीडी भवन बनाए गे रिहिस। फेर ए भवन ह मात्र चार साल म दम तोड़ दे हे। भवन के दीवार म दरार आवत हे, ऐखरे संगे संग ऐ भवन ह धसकत तको हाबे। अईसे म कभी भी कोनों बड़े हादसा हो सकत हे। हालांकि ऐ भवन ल अब जिला प्रशासन ह सील कर दे हे। संगे संग जांच टीम घलो बना दे हे ताकि भवन के गुणवत्ता म गड़बड़ी पाए जाहि त बनईया उपर कार्रवाई करे जाए, देखव पूरा रिपोर्ट……


text:
मनखे मन के इहीच गोठ चलत रहय। बेरा मां रामधन के पिछलग्गू मन ओखरो कान भरत रहयं, के अपन रुपिया ल उसूल करे बर हे त कछेरी मं लेग। जब्भे लीलाम होही तब्भे ओखर मुंदाय आंखी ह उघरही के दुनिया ह कोन मेर हावै। हमला त लागथे के फिरन्ता संग उहू चोरहा धन्धा मं लगगे। आज के दिन मं कोन ह फोकटू मां कखरो मदत करथे। फेर एक दिन आगू मां आबे करही। ए जम्मो गोठ ल मोंगरा के गजामूंग सोहागी ह घला सुनिस। ओह मोंगरा के घर कोती रेंग दिस।
कइसे ओ गजामूंग बड़ दिन मां सुरता करे ओ ?
मेंह ह सुरता करथौं तभे त बिन बलाय आ पारेंव।
कइसे ओ हमर भांटो ह त मंजा मां हावय।
हहो, तोर भांटो ह त मंजा मां हावय फेर मोर भांटो को हिन्ता ह सरी गांव के हाना असन होगे हावय। मोर जी ह नइच मानिस तभे त तोर मेर अय हावंव।
काय गोठ चलत हे तोर भांटो के, मोला त अभी ले सुनउक मां नइ आय हावय ?
बड़ अचरिज के गोठ आय, घर गोसइन ल त मालूम नइये फेर गांव वाला मन ला कइसे गम मिलगे !
कहिनी झिन सुना ओ बहिनी, काय सुने हस तोन ल बतिया !
कंकाली तरिया पानी लाने गे रेहेंव त पारा के डउकीमन गोठियावत रहय, के मोर भांटो ह दारू के चोरहा धन्धा ल करथे अउ उही कमइ ले घर चलाथे। फेर मंगलू भइया के मदत घला करथे।
में त अबले ये गोठ ल नइ सुने रहेंव वो, देख त ओ लबरा ह मोला आज ले नइ बताइस के ओहा काय बूता करथे। अउ ये धन दोगानी ल कोन मेर ले लानथे। मोर ले तो कहय के बूता करके पइसा सकेलत हावंव। फेर नानमुन रोजगार करहूं। राम-राम मेंह नइ जानत रेहेंव के ओहा कतेक गिरहा बूता करत हे। सरकार के दुसमन बनही। भइया घला ए ननजतिया संग काजर के कोठी मां हमाये बर उतियाय असन लागथे। उहू नइ बांचय तइसने लागथे।
अभू ओला चेत करा ले ओ गजामूंग नइ त करम मां हाथ धर के रोवइच हाथ लगही।
बने बता दे बहिनी, फेर नारी परानी के कतेक चलथे येला त तहूं जानत हावस।
बने हे, में जात हवंव, फेर आहूं।
मोंगरा ह फिरन्ता ले कुछु नइ पुछिस अउ नइ किहिस – फेर ओह सचेत होगे। फिरन्ता के देखते ओखर मन ह बमके फेर ओह अपन रिस ल दबा देवय। अउ अकेल्ला मां गुनय के ओ दिन ओह मंद मां माते घर आय रिहिस। आज ले कभू कभू मंद के महक ह ओखर मुख मां भभकथे। ए सब्बे काये, मोर बुध मां नइ चढ़य। भइया ला काय होगे हावय अतेक गरिबहा दिन ल भोगिस फेर आज ले ओखर नियत ह नइ बिगरे। ओह कइसे वोकर फांदा मं फंसगे। कइसे ए चोरहा धन्धा मां ओखर मन आगे।
मोंगरा ह मने मन गुनय फेर ओला कखरो ले कहय निहीं। फिरन्ता ह समझे के मोंगरा ल ओखर ले कोनो बद्दी नइये फेर मोंगरा ह पथरा धर ले रिहिस अपन करेजा मां। ओह मने मन तलफत रहय। नारी परानी के इही धरम ल त लेड़गा समाज ह बनाइस हे। ओह मया के देवी आय फेर ओह करु भाखा कइसे बोलय। डर, संकोच अउ लाज ह त नारी परानी मन के ओन्हा आय। तभे त मनखे दबोच डारथे ए मन ला।
फिरन्ता ह कभू त दिया-बाती के बेरा घर आवय त कभू पहर दू पहर रतिहा पहाय ले। फेर आज गजब रात ह पहागे फेर फिरन्ता ह नइ आइस। मोंगरा के जी ह धुकुर पुकुर करत रहय। ओला लगै के राज के दुसमन ह आज सपड़ागे। ओखर आंखी घला फड़फड़ावत रहय।
मोंगरा ह अपन मनखे के रद्दा देखत बइठे रहय। मन मां बने बिगरे विचार ह आवत जात रहय। काय होगे भगवान ? ओ ह अतेक बेर होगे आइस कइसे निहिं। कहूं संगवारी मन संग अनसहुक मंद ल त नइ ढ़कोल लिस, के चेत नइ होवय। हे भगवान मोर उप्पर दया कर ओला बने अक्कल दे, बने रद्दा मं रेंगय, मोला नून भात मिलय, मेंह सुख मानहूं। इज्जत के जिनगी जिअउक लागथे, अउ हिन्ता, हंसई के जिनगी नरक आय नरक। ओला अतके सोचे उप्पर धीर नइ बंधिस। आखरी मां मने मन किहिस – बिहनियां होते भइया मेंर जाके ओखर पता लगाय ल कइहौं। वो हा ओला खोज लानही। फेर ओला समझाहूं के रात के कइसनों घर आ जाय कर। एखर ले पारा परोस मां किसिम किसिम के गोठ चलथे।


text:
नान्हे कहिनी : रोजी
करे के इच्छा नई हे त छोड़व महराज! एहि साल भर पूरा करे के किरपा करव। भागवत घर हर बछर सत्यनारायण कथा अउ शंकर पूजा होवय।
दू तीन पीढ़ी ले चलत रहिस हे। बड़ सुग्घर लगय, गांव भर के मनखे आवै, कथा सुने ल, परसाद झोकेल। भागवत के मन अउ अंगना दूनो भर जाय। फेर जम्मो आनंद मजा, किचकिच हो जय, महराज के भाव बियाना म।
बबा जमाना म खाये बर खपरा न पीये बर पानी रहिस तेन दिन एहि गंवई के सहारा, रहिस हे, जीनगी के गुजारा इंहे ले होवय। फेर अब दिन गुजर गे हे। महराज अब डॉक्टर होगे हे हजारों रूपिया सोटियाथे। ओहू मरीज मन संग हंसी ठिठोली करत, गप मारत। अइसन म, दिन भर भूखे पियासे रेंकना अउ दू-तीन सौ रूपट्टी पाना, घाटा के सउदा लगय। येखरे टेंकय अउ माध्य घलो ‘इतना कमाने में तो हमें एक घटना भी नहीं लगता। यहां फालतू चिल्लाते हैं।’ महराज अब रोजी पारना चाहत राहय। भगवान घलो हर बरिस बढ़ावय चढ़ोतरी, फेर महराज जी के हिसाब से बहुत कम।
आज फेर पूजा होवत राहय। दस मिनट होगे रहिस भागवत ल चाउर फूल धरे महराज ल मनावत। भागवत फेर कहिस ‘का करबो महराज! अपन परेम, अपन आंसू, अपन छत्तीसगढ़िये म भगवान ल मनाये के कोसिस कर लेबो। नई मानहि त का करबो, ओहि पुस्तक ल देखके हमू पूजा करबो, मंतर, इस्लोक पढ़बो। देवी देवतन, भगवान ल तो परेम से संस्कीरित म प्रारथना करइया चाहि वाला काखर धन ये ऐखर ले कोनो मतलब नई राहय। का करबो महराज! यहि एक…। खैरअभी आपमन के हाथ जोरत हन, निपटावव। आप मन जतेक चाहत हव, ततके चढ़ाबो, फेर चलव…।’ कहत भागवत महराज के हाथर म छोड़िस चाऊंर-फूल।
तेजनाथ
बरदुली पिपरिया
कबीरधाम
Related posts:


text:
तीजा-पोरा के तिहार
छत्तीसगढ़ में बहुत अकन तिहार मनाये जाथे अऊ लगभग सब तिहार ह खेती किसानी से जुडे रहिथे। काबर के छत्तीसगढ़ में खेती किसानी जादा करथे। वइसने किसम से एक तिहार आथे पोरा अऊ तीजा के। पोरा तिहार ल भादो महिना के अमावस्या के दिन मनाय जाथे। अहू तिहार ह खेती किसानी से जुड़े हवे। पोरा तिहार मनाय के बारे में कहे जाथे कि इही दिन अन्न माता ह गरभ धारन करथे। माने धान के पउधा में इही दिन दूध भराथे।एकरे पाय ए तिहार ल ओकर खुसी के रुप में मनाय जाथे। ये दिन किसान मन ल खेत जाय बर मना रहिथे। एहा एक परकार से मरयादा के बात आय।
पोरा तिहार ल आदमी, औरत, लइका सबो झन ह मिलजुर के मनाथे। आज के दिन महिला मन घर ल सुघ्घर लीप बहार के पूजा पाठ के तइयारी करथे अऊ हमर छत्तीसगढ़ के परमुख पकवान ठेठरी खुरमी ल रांधथे। आदमी मन ह बइला मन ल धो पोंछ के लाथे अऊ ओकर पूजा करथे। ये दिन बइला ल बढ़िया सजाय जाथे अऊ सींग में पालिस लगाके घांघरा घलो पहिनाय जाथे। लइका मन बर माटी के खेलौना वाला बइला ले जाथे अऊ ओमे चक्का सिली लगाके दंउडाय जाथे। नोनी मन बर चुकी पोरा ले जाथे। ओमन वोला दिनभर खेलत रहिथे। ठेठरी खुरमी ल माटी के बइला में चढाके पूजा करे जाथे।
आज के दिन गाँव के बाहिर मैदान में पोरा पटके के भी परंपरा हे। सब झन ह एकक ठन माटी के खेलौना ल धरके जाथे अऊ एक जगा सब झन फोर के आथे। एकर बाद गाँव में किसम किसम के खेलकूद अऊ परतियोगिता होथे। जेमे परमुख रुप से बइला दंउड ह देखे के लइक रहिथे।
तीजा तिहार – पोरा तिहार के तीन दिन बाद तीजा आथे। तीजा के दिन महिला मन उपवास रहिथे। तीजा तिहार ल पूरा देश भर में धूमधाम से मनाय जाथे। एला हरितालिका तीज भी कहे जाथे। ये दिन महिला मन ह पूरा 16 सिंगार करके सजथे अऊ अपन पति के उमर लंबा होय के कामना करथे।
आज के दिन घरो घर किसम किसम के पकवान बनाय जाथे अऊ मिल बांट के खाय जाथे। तीजा के दिन महिला मन बिहनिया ले उपवास रहिथे अऊ रात में माटी से भगवान सिव-पारवती के मूरती बना के अपन पति के लंबा उमर के कामना करथे। वइसे तो ए तिहार में कई परकार के पकवान बनाये जाथे फेर भगवान ल परसाद के रुप में गुंझिया चढहाय के परंपरा हे।ए दिन गुंझिया जरुर बनाय जाथे। कहे जाथे कि जे सुहागिन महिला अपन अखंड सौभाग्य अऊ पति के कलियान खातिर ए वरत ल रखथे ओकर सबो मनोकामना पूरा हो जाथे। धारमिक मान्यता के अनुसार माता पारवती के तपस्या से खुस होके भगवान सिव ह इही दिन पारवती ल पतनी के रुप में स्वीकार करे रिहिसे। एकरे पाय ए तिहार ल मनाय जाथे।
– महेन्द्र देवांगन माटी
पंडरिया (कवर्धा)


text:
मन के बिचार
‘स्वच्छ भारत मिशन’ के मनमाने सफलता ल देख के मोर मन म एक ठिन सपना आत हे ,हमर सरकार ल अवईया नवा बछर ले ‘मंद छोड़ो अभियान’ शुरू कर देना चाही।उदघाटन घलो उंकरे ले होय त अउ बढ़िया। कम से कम यहू तो पता चलही कोन कोन सियान मन मंद मतवारी करत रिहीन। फेर का करबे सपना त सपना आय रे भई!
पाछु तीन चार बछर ले देखत आत रेहेन गांव गांव म रोजिना छापा मरई ,कोचिया बिल्कुलेच नइ होना।दू बोतल तीन बोतल एकाध गिलास देंवता धामी म तरपे बर राखे ह घलो गिनती म आ जाय ,अउ जम्मो ल ओलियई बुता करंय।फेर ए साल छापा मरई बंद ,सरकार खुदे बेचत हे मंद,त कोनेच करही तंग,ले ले के एकर गंध,करत हे लंद फंद। कोचियई धंधा नी होना चाही काहंय अब अपने मन कोचिया बनगे।
ए नीशा पानी के सुभाव ल तो सबो जानतेच हव जब चघे रहिथे तब मनखे अपन ल “द ग्रेट खली” ले कम नइ समझंय, “मेरे सामने….., मै वो….., तु मुझे….,” छाती पीट पीट के परबचन झाड़थे अउ निमगा मे राधे श्याम नी बोले। फेर भई जब अपन ताकत के जानबा होथे त ओकर परीक्छन तो जरूरी आय,त कपड़ा लत्ता फेंक ,गली मे नाच,परोसी संग हाथ पांव के मेल जोल,घर मे लोग लईका ल ताकत देखा,हंड़िया पटक,लट्टु फोर ,शीशी कचार!
आज काली कंहू मेर होय शीशी के कांच बगरे दिख जाथे। अईसनेच मंधवा मन के फोरे बगराए कांच हमर परोसी सुरेश पांव म गड़े रिहीस तीन महीना ले घर ले नइ निकलिस बपरा ह। पाछु महीना सिरी बुधराम गुरूजी के फटफटी ह कांचे म फुटे रिहीस,ढुलात ढुलात एक कोस लेग के बनात ले देरी होगे। उही दिन बड़े साहब मन स्कुल के दउरा करिन ,गुरूजी गैरहाजिर कारण बताओ नोटिस निकल गे संगे संग निलंबन के आडर ।आजेच थानू कका बिहनिया तरिया म दतवन करे बर अइस,जोहार भेंट के पाछु पुछ परेंव का बुता चलत हे कहिके?गुसियाहा बरन ले बतइस- “टेक्टर के बड़े चक्का ल हेरत रेहेंव,नारायण के खेत म रचाय खरही ल मिंजे बर थेसर लेगत रेहेंव कोन मंधवा बीयर पी के शीशी ल फेंक दे रिहीस हे, चक्का जइसे परीस शीशी फट ले फूटिस अउ भस ले गोभा गे ; जम्मो हवा फसफस ले .., अब का बताबे?”
संगवारी हो अइसने हमर आघु पीछु कतकोन ठिन घटना दुर्घटना होवत हे ए कांच बगरे ले ।हमर बाताबरण ल सफ्फा रखे बर का सरकारेच के ठेका हे?गांव म पारा टोला म उंहेच के रहईया मन करथे अउ सोंचथे सरकार सफई करवाही!सरकार के दिन ले ए पारा वो पारा बाहरत किंजरही?के जगा के शीशी कांच ल बिनत बईठे रही?प्रधानमंत्री हर गांव म तो नइ जा सके न भई! फेर हर गांव म एक प्रधानमंत्री जरूर बन सकत हें, जेन ह अपन तीर तखार ल स्वच्छ बनाय के जिम्मा उठा सकत हे!अउ एक गांव ल साफ रखे के फल देश के प्रधानमंत्री के डाहर ले करे काम के फल के बराबर माने जही!
फेर अघवाय कोन? का मिलही हम ला? आज काली आंखी ह अइसन होगे हे कि जेती देखबे फायदा फायदा दिखना चाही,बिन फायदा के कतको बढ़िया काम सुंघे नही।कई झिन कहिथे एकर बर कानून बनना चाही ,नियम कायदा बने ले सब लइन रद्दा म आ जही ।अरे कतका कानून ल का करहू ? हमर मेर अतका अकन कानून परे हे जेकर पालन हो जाय त गांव राज का कबे ए देश साल भर म संसार भर म अघुवा बन जही ।लेकिन नही ,जब तक हम ल कोनो हुदरही नही ,कोचकही नही तब तक जिमेदारी के मोटरा ल नइ उठान ।पाछु बखत एक ठिन नियम निकालिस – जम्मो फटफटी चलईया ल मुड़ी म हेलमेट लगाना घातेच जरूरी हे! चार दिन सब फटफटी चलईया के मुड़ी चिक्कन!तहान ले …,फेर उही कहानी ।कोनो तो कोचकईया नइये ?कोनो चालान कटईया नइये? जतेक हमर उमर बाढ़त जात हे हम ओतकेच अपन ल गियानी धियानी बिचारवान समझत जात हन। जब अतका जागरूक होगे हन त चौकी म पुलिस देखे के पहिली हेलमेट काबर नी लगान?डाहर बाट म कांच बगराये ले मजा आथे? दू चार रुपिया के के जुरमाना भरे के अगोरा म रहिबो त का जानथस ऊपर वाला नगतेच रुपिया के चालान बना दिही?वो समे अबड़ देरी हो जाय रही!
ललित नागेश
बहेराभांठा(छुरा)
४९३९९६


text:
।। जीवन के सफर में जरूरत होती है एक साथी की।।
।।जैसे जलने के लिये दीप को जरूरत होती है एक बाती की।।
भीख देवा ओ दाई मन…………। ओरख डारिस टेही ल सूरदास के…… जा बेटी एक मूठा चाउर दे दे, अंधवा-कनवा आय। महिना पुरे ए….. गांव म सूरदास, मांगे ल आथे। सियान ले नानकन लइका तलक सूरदास ल जानथे। अब्बड़ सीधवा ए… मन लागती तेकर इंहा मांग के खा लेय। मांगे म का के लाज? चोरी करे म डर हे…।
कभू-कभू तो मुंहटा म लाठी ल भूंइया म ठेंसत गीद घला गा देवै… अंधवा कनवा औं दाई मोला भीख देवा……। नौ बरिस ले जानथ हौं सूरदास ल, ए गली म आवत। रात होथे ता पंचइत भवन के एक तीर म सपट के सूत जाथे। जब पहिली-पहिली भीख मांगे आइस ता रोगहा कुकुर मन भूंकीन… अब को ओहू मन घेखरहा होगीन। कभू-कभू मांगे जांचे रोटी ल पंचइत भवन के एक कोन्टा म बइठ के टोर-टोर के खावत रथे ता लसर्रा कुकुर मन निचट पूंछी ल हलावत सूरदास के मूंह ल मुटुर-मुटुर निहारत रथें। कुकुर के निहारे ले का होही, खवईया देख ही त तो…नानमुन ल फेंकतीस…। उठे ल लाठी ता डर त अल्लरहा डर म ओती रेंग देय….।
गांव के सजन कोचिया के मुंह खजुवावत रथे। आ परै गोठियाए म हक-धक नइै रखै। चाहे ओहर अपन घर के राजा रहै। बड़े ल राम-राम अऊ छोटे ल चुम्मा लेबे करै। मन के साफ… आमा ल आमा अऊ अमली ल अमली कथे। सूरदास ल एक दिन कहिस:-कस रे सूरदास! कतेक ले ए गली ले ओ गली छूछवारत रथस। एक झन मुटियारी ल बना ले ना… सुन के सूरदास, भंगाला मुंह फार के हाँस डारिस….। काकर टूरी अकतीहा आये हे सजन के मोला लइका दिहीं…..। अधंवा-कनवा कभू सुखाये बम्बरी ठुड़गा म चमेली डारा ल चड़न देखे हस……? छी: ग! तोर आंखी ए हर तो मईहर हे बाकी सब तो तन तन हे कहत दुनों झन खल्लक पर जाथें। कह …ता हिले लगा देत हौं। का मसखरी कसथस दीदी….। अरे टूरा…. ओ छें पारा म न भनभनहा के छोकरी लुचकी हर ढमढम ले बाढ़े हे। सगा पहुंना आथे थेथी अऊ बुटिया…. हीन के चल देथें। का थोरथार चरके भांटा ल नई खायें का? नोनी तो थोरिच्च कन थेथी अऊ चनबुटिया हे। कपड़ा लत्ता ल लहर बटोर पहिरथे। बिहाव करबे ता घर ल सम्भार दिही।
पैसा ल जम्मो अइंट- अइंट के धरे हस। घून खवाबे का ? ले जा ना टूरी ल बिहाव करके। जा एको दिन भनभनहा के घर… ओकर सुवारी के चलथे, उही ल कबे…। सूपत हर तोर गोठ ल नई काटय…।
कतेक ल कहबो, लुचकी अऊ सूरदास के बिहाव माढ़गे। लुचकी के रोंट-रोंट, भाई-भउजाईन मन थेाकिन कनुवाईन। भरे सभा म कइसे अंधवा ल समरा के मंउर ल सउंपबो। कइसे कहीं…हमन ल गांव वाला मन के , एमन ल संसार म टूरा नई मिलीस? तेकर ले बेटी ल नदिया म ढकेल देहे रतेन………।
लुचकी ल पूंछिन- कस बेटी ! तोर का मन हे ? अभी ले बने हे पाछु दोष झन देबे। गोड़ हाथ बने हे टूरा के… अइंठ-अंइंठ के जम्मो पैसा ल धरे हे, मांग-मांग के पोस डारही तोला ओकर आंखीच्च हर थोकिन मइहन हे बस….। लुचकी के मन, थोकिन कनुवाइस फेर मन ल समोखे ल परिस। ओकरे संग जिंदगी पहाये ल लिखे होही ता कोन….टारही।
।। जो विधि ने लिख दिया छठी रात के अंक।।
।। राई घटे न तिल बढ़े, रहहु जीव निशंक।।
चार झन के कहना ल माने के ए…. बइहा भूतहा संग तो पारबती हर गनेस जइसे बेटा ल अवतारिस………..।
चइत के नम्मी बर लुचकी अऊ सूरदास के भांवर गिंजरिस। बिगड़े टेक्टर ल नवा गाड़ी संग टोचन फंसाके तीरथें तइसन गठजोरन म लुचकी हर सूरदास ल किंदारिस। बढ़िया मजा ले बर बिहाव होइस। बेरा पहावत हे……….। लुचकी ल फिरो के लाने हें। सखी सजन मन दु:ख, सुख के गोठ पूंछीन। रतिया दाई के कोरा म मूड़ ल मढ़ाके लुचकी हर सुसक-सुसक के रोवत कथे:-डई नई डाँव, बोकड़ बांठी नई डिठै, टमड़ठे अऊ डुठा ल ठवाठे। डोड़ हाँठ ल टमड़ठे, गुडगुडाठे, ठी……..( दाई नई जाँव, ओकर आंखी नई दिखै, टमरथे अऊ जूठा ल खवाथे, गोड़ हाथ ल टमरथे, गुदगुदाथे छी: ……) दाई सुमत, बेटी के लेड़ीपन ल सुन के माथ ल धर लीस….। दुनियां के रीत बर बिहाव करेओं ए तो जेठौनी तिहार के भात खवाये गरूवा कस होगे…. छिदिस-बिदिस… का करतीस, सभा पंचइत के गोठ रहतीस ता चार झन म ढिलतीस। दूसरावन दिन सूपत हर अपन धनी लंग ए गोठ ल सुनाईस। ओहू बेचारा का करतीस। लाजे के कामे तो आय। पिछोत म टारे जून्ना गोलर कस सुन के कठुवा दिस।
दाई ल बेटी के संसो रथे। अइसनहे करथें बेटी….। पहिली महूँ गंवन पाये तो तोरो ददा हर अइसनहे करिस अब नई करै कहत समझाईस। पन्द्राही म सूरदास दमाद, लेहे ल आ-गे। एदे सुघर मजा ले रोठी पीठा बनाके, बेटी दमाद ल धर्रा बंधाये गाड़ा कस भेज दिन…। महिना चारिक कटिस फेर नोनी हर बस के टिकट कटाके उतरे ढुलबेंदरा कस मइके म आ-गे। दाई-ददा ल कहिस अब जाबेच्च नई करौं। फेर अऊ का टेक दिस….. कतको समझाइस तभो ले टूरी जरे भूंजाये के गोठ कहै… एती सूरदास घेरी-बेरी दउडैं। कई पइंत सभा पंचईत होइस आखिर म टूटिक टूटा के लिखापढ़ी होगे…….।
बेरा पहावत हे। लुचकी करोनी खाये कस लोरस म छटपटावत हे ओती सूरदास भूतपूर्व सरपंच कस गांव म लठर-लइया करत हे। रमपुरा गांव… पचपन-साठ के बुढ़वा… निरबंसी……. डोकरी ल सरग बास होये बछर तीनिक हाये हे। ओकर जी हर सुवारी अऊ लइका बर चटपटावत हे। गुनै… कतको जून्ना बोरिेग रही तभो ले टेड़ें ले हउंला भर पानी देथे। कहुँ कती ले बना लेतेओं ता कुल म दीया बर जातीस उज्जर-उज्जर धोती पहिर पंचकोसा म लइका दहावै। सुनीस के भनभनहा के नोनी हर दुच्छा बइठे हे । अंधवा- कनवा बर गये रहिस। अपन भतीजा टेटकू ल धरके भनभनहा घर सगा उतरिस। अंतस के गोठ ल उगलिस। जून्ना खाथों, कोला म कुंआ हे। गरोसा म खेत….तीन खोली के पखरा के घर…दीया बिना अंधियार हे। मन आतीस ता….जीयत नई निकलै, मरे म निकलही। ओकरे हाथ मूठ रही… मोर का बुढ़वा तो आंव-खा के एक कोन्टा म परे रहुँ। घर म दीया बर जातीस… एकरे सेतीर ए उजोग ल करत हौं….।
लुचकी के तपस्या अऊ बुढ़वा के तेल चिकनाही म तियार होगीन चल अंधवा- कनवा ले तो बने हे। आंखी दिखे न कान बिन-बिन खावै आन…। मंगल के दिन संझा चूरी चाखी लान के नवा जोड़ी संग नोनी ल संउ्रप दिन। जून्ना भिथी म फेर देवारी कस चूना लिपागे। बढ़िया मजा ले दार-बरा करिन अऊ बेटी लुचकी ल भेज दिन……।
रमपुरा गांव के मेल्ला गली, पिटाये पचरी घठोन्धा म लुचकी बने रगड़-रगड़ के नहावै। कुंदरू के चानी, पपीता के फोरी रोज-रोज, रकम-रकम के तरकारी म लुचकी के गाल ललियाये लगीस:-
धान मकोईया के भानस, हरि मूंगन के दार,
लाल चचेड़ा बैंगन भांटा उटकर डेना,
कटहर केरा, अधोरी के बरी, चनौरी बरी, छोटे बरी, छोट बरी, ननकी बरी,
ओहू ल घी म तरी, डूवा नाचे घेरी बेरी, उदक के मुंह म परी, लइका रोवै घनौची तरी।
संझा बर झुनगा ए। मझनिया बर मुनगा ए।।
रांधे हे चुट्ट ले, नई पतियास ता खवईया ल पूछ ले….।
महिना दिन के गये ले बुढ़वा हर अपन लुचकी बर गांव के बाजार पसरा म गला के हार बिसा दिस। दांत बत्तीसो नयन कजरा-खुलीस हे नोनी के गजरा…..। चार दिन बने चटक चंदैनी रहिस। बुढ़वा तो आय-जून्ना ओरा कस भिथी म ओधाये परे रहै। हांसे त बहरा के फुटे मुंही कस लागै। टोंड़का बाल्टी म कतको लेपन लगा झेंझरहा होई जाथे। चार दिन तो बने ओंगे गाड़ा कस ढुलीस तहाँ फेर सुखाये नरवा कस डोकरा के पझरा सिरागे। गड़वाही बइला ल कतको हरियर चारा डार-सींग नई मारै…. गोठ न बात, पहागे सारी रात….। लुचकी ल संवार के रेंगइया बियारा के जून्ना खोभा होगे। थूहा के बारी म मया के बइला कइसे पेलही। बने सुख करिहौं कहिके तो बेचारी लुचकी हर जून्ना मुड़ ल धरे रहिस। बिना आंखी कान ले तो बढ़िया हे। चारे दिन तो संगी जउरिहा मन हांसही। अतका ल सहि लिहौं ता आन के तान होगे अब तो जी के हलकान होगे….। बेचारी बर दुनों फारी घुनहा ए….बरिस पांचक के गये ले डोकरा अउंसे तुमा कस सुखाते जावत हे। कतको खवाथे- पियाथे तभो ले अंग म नई लगत ए। बईद गुनिया कराईस रकम-रकम के ओखद मांदी, डब्बा-डब्बा परे हे । एको ठन हर तो काट करतीस। बिरस्पत के बिहना लुचकी के संग छोड़ दिस। पेट म आठ महिना के धरोहल छोड़ के गये हे। लगाये थरहा म पानी सींचे नई पाईस। लुचकी मुड़ ल पटक-पटक के रोवै। जिंदगी अब तो पहार होगे। दु:ख के समुन्दर ले पार नकईया डोंगहा…. सब दिन बर डुब गे…..। अब तो आंखी के आंसू के भवना म सुक्खा पान कस भंवनाए ल परही। सूरूज के बुड़े ले फेर बिहना आ जाथे। बाज के झपटे सुख के चिरइया फेर थांही म नई फुदकै। अभागीन लुचकी के जीवन तरिया म पीरा के गंगई उबक गे… आगू का होही…भगवाने जानही….। जइसे ओकर मरजी….।
कथरी ल सियत रह…
बिड़ी ल पियत रह…
नोनी के दु:ख ल गुनत रह………।
मंगत रविन्द्र
Related posts:


text:
गदहा के सियानी गोठ
पहिली मेंहा बता दौ घोड़ा अउ गदहा म का फरक हे, घोड़ा ह बड़ होशियार, सयाना अऊ मालिक के जी हजूरी करईया सुखियार जीव ये। आँखी कान म टोपा बांध के पल्ला दऊड़ई ओकर काम ये, भले मुड़भसरा गिर जही, मुड़ी कान फूट जही, माड़ी कान छोला जही फेर पल्ला भागे बर नई छोड़य। रद्दा ह चातर रहय फेर चिखला सनाय राहय मालिक ह जेती दऊड़ा दय उही कोती दऊड़े बर परही। माने होशियार होके दूसर के दिमाग अऊ दूसर के बताय रद्दा म चलईया आज के समे मा इही ह घोड़ा ये। गदहा ह बड़ सिधवा जीव कतको बोझा ल पीठ म लाद दे, चीव करय न चाव, पथरा ल लाद, गठ्ठा ल लाद, अड़म गड़म काही ल लाद दे ऐके चाल रईही। न तो वोला पल्ला भागे के शऊक न ककरो शाबाशी लेबर जानय अपन सम्मान ल गंवा के गारी मार खाके पलट के जवाब नई देवईया जीव, दुनिया के जम्मो बोझा ल उठईया, सबो के करजा छुटैईया, अपनेच धुन में चलईया गदहा हरे।
घोड़ा हर तो कभू कभू खिसयाके दुलत्ती मार तको देथे, फेर गदहा के भागे खराब हे मार तो मार कोनो ल गारी तको नई दे सकय। डींग हकैइया मन के जय जय गान होथे फेर बोझा लदईया ल कोनो नई पुछय घोड़ा मन के अईसन पूछ परख होथे जान दे, गदहा ल रोवासी आ जथे अपन करम के लेखा ल देखके। गाँव देहात म बर बिहाव होथे त दूल्हा के भाटों के जतका पूछ परख परवार में होथे ओतका कोनो सजन के नई होवय। ओईसने आज के समे मा घोड़ा के हाल हे, इही सब ल देखके गदहा मन ल तको घोड़ा बने के शऊक बाड़ जथे। सबो गदहा मन ऐके जगा जुरिया जथे अऊ केहे बर धर लेथे अब तो पानी ह मुड़ी के उंपर ले बोहवत हे। अब तो कुछु करे बर पड़ही पुस्तैनी धंधा ल छोड़ जाति के बिकास बर देश के राजनीति के अघुवा बने बर पड़ही कईके, गदहा मन के बैईठका सकलाथे। बैईठका सकलाय के पहिलीच सबो गदहा मन खुसुर पुसुर गोठियावत रहिथे। अऊ गदहा मन के दू फड़ हो जथे, कोनों काहत हे हमर मन के बस के बात नोहय, राजनीति म छल कपट सबो भरे हे। पईसा कौड़ी बिना पत्ता नई हिलय ये काम हमर मन से नई हो सकय कईके कतको गदहा मन अघुवा बने बर डररावत रिहिस हे। एक ठन गदहा काहत हे देश के राजनीति में जीत के, अघुवा बन भी जाबो तभो ले कुछु नई कर सकन, हमन अपनेच घर परवार अऊ गदहा समाज बर, काबर हमन अतेक सिधवा हन, कामचोरी करे बर नई जानन। छल करे बर नई आवय, बैमानी ले पईसा नई कमा सकन, न तो कोनों ल दुलत्ती मार सकन, न तो ककरो गारी अऊ मार के पलट के जवाब दे सकन। त अईसने में अघुवा बने के का फायदा बोल के वोहा बैईठका ले उठ के चल देथे, दूसरा गदहा ह बोलथे सही बात काहत हौ भैईया देश के राजनीति में पल्ला दउड़ईया कनचपी बांध के, मुखिया के गोठ म हामी भरईया अउ जी हजूरी करईया मन के राज हे, उही जी हुजूरी करईया मन ह अतेक धन दौलत कमा डरे हे जेकर कोनों ठिकाना नईये ओकर सातों पुरखा ह तर जही।
हमन ओकर सोज काही म नई टीक सकन, बराबरी करे ले छोड़व भैईया अपन पुस्तैनी धंधा म लगथन। दुनिया के बोझा ल उठाथन , मक्कार मन के कचरा ल फेकथन, तभे हमर मन के पेट भरही, हमन येकर मन के चारा ल नई पचा सकन अनपचन हो जही, हमर मन के भागे खराब हे हमन तो बोझा ढोय बर ही पैईदा होय हाबन। अतका गोठ ल सुने के बाद एक ठन सियान गदहा ह उठ के खड़ा होगे अऊ केहे बर धर लिस एक कनिक मोरो बात ल सुन लौ फेर जेन करना रईही तेने ल करहू। मेंहा अपन जवानी में एक धोबी इहा काम करव, वो धोबी ह मोर सोर काम बस लेवय। पेट भर के तको खाना नसीब नई होवत रिहिसI अऊ मोर पीछू एक ठन घोड़ा ल काम बुता के सुपरवाईजरी करे बर लगाय राहय। एक दिन के बात ये मोर ऊपर धोबी ह मनमाड़े बोझा ल लाद दिच मेंहा हलाकान होगेव। बोझा के मारे दबत रेहेव त घोड़ा ल केहेव एके मालिक के दुनों नऊकर यन भाई मोर कुछ लकड़ी के गठ्ठा भर ल तेहा धर लेतेच त मोर बोझा ह हल्का हो जतिस। घोड़ा ह हिनहिना दिस बोझा धोवई मोर काम नोहय कईके, महु ह थोरकिन दीमाक लगायेव अऊ हाथ गोड़ ल फैलाके आखी कान ल रोम के घोड़ाच के आगू म जबरन गिर गेव। घोड़ा हलाकान का करव कईसे करव कईके, फेर मालिक ल धरा रपटा बुलाके लाईस, धोबी ह आखी में पानी वानी ल छितिस महु ह लरघीयाय तमाशा ल देखत रेहेव। नई उठेव त मोर बोझा ल धोबी ह निकाल के घोड़ा उपर लाद दिस, घोड़ा हलाकान तिलमिला गे, महु ह अब धीर लगा के खड़े होय हाबव अऊ घोड़ा के पीछू पीछू हँसत हँसत रेंगत जात रेहेव। तभे घोड़ा ह मोला काहत राहय तोर बात ल ओतके बेर मान ले रहीतेव त बोझा ल जम्मो मोला नई उठाय बर पड़तिस। त भैईया हो बपुरा बन के रईहू त बोझा जिनगी भर धोय बर पड़ही, अब तुंहर उपर हे, समे देख के होशियारी करहु त सुखी रईहू। अतका सुन के सबो गदहा मन सियान गदहा ल अपन समाज के मुखिया चुन लिस, अब सियान गदहा ह केहे बर धर लिस हमन बपुरा नोहन न तो हमर भाग खराब हे। हमन ल ये घोड़ा अऊ मालिक ल जेन कामचोरी करथे, हमर मन उपर रात दिन बोझा ल लादथे, बेमानी करथे हमन ल तलवा चटाय बर मजबूर करथे वोला पाठ पढाय बर परही। अऊ एक ठन बात ल गांठ बांध लौ मंत्री के आगू अऊ घोड़ा के पीछू कभू मत जाहू, मंत्री के आगे जाहू त अईसन बोझा लादही दरर के मर जहू। घोड़ा के पीछू जाहू त दुलत्ती खाहु, अतका ल सुन के सबो गदहा ढेचू ढेचू नरियाय बर धर लिस। अऊ केहे बर धर लिस अब तो जान डरेन देश के अघुवा बने बर काय करे बर परही, अब हमू मन ल घोड़ा असन दुलत्ती मारे बर परही। कोनों मेर होशियारी त कोनों मेर कनघटोर बने बर परही, तभे हमन अपन पुस्तैनी धंधा बोझा धोवई ले उबर पाबो। सियान गदहा के सियानी गोठ ल सुनके सबो गदहा मन में नवा जोश आगे अऊ अघुवा बने बर अबड़ अकन गदहा मन मिटमिटा गे।
विजेंद्र वर्मा अनजन
नगरगाँव (जिला-रायपुर)


text:
डॉ. सम्पूर्णानन्द के आस्था : नान्हे कहिनी
स्वाधीनता सेनानी डॉ. सम्पूर्णानंद के अपन देस के संस्कृति म खूब सरधा रहिस। वोकर इच्छा रहिस के हमर देस ह राजनीति भर म नहीं भलुक संस्कृति जेन हमर देस के हे वोहू म तरक्की करय अउ स्वतंत्र भारत म भारतीय सिक्षा नियम लागू होवय।
देस जइसने आजाद होइस। डॉ. सम्पूर्णानंद उत्तर परदेस के सिक्षा मंत्री बनिस। वोकर कार्यकाल म कोनो बिस्वविद्यालय के कुलपति वोकर सोज मिले बर आइस। डॉ. साहेब उंकर संग शिक्षा भारत म कइसे दे जाय ये बिसे मे बातचीत सुरू करिन। उन कहिन- अंग्रेज मन जेन पध्दति के सिक्षा देत रहिन तेमा पढ़इया लइका मन ल गुलामी के भी पाठ पढ़ाय जाथे। कुलपति महोदय कहिस – सर तुंहर बात सोला आना सत हे। आप आज्ञा करव वोसनेहे करे जाही। बातचीत चलत रहय वो कुलपति ह बेर-बेर सर कहिके सम्बोधन करय त सम्पूर्णानंद जी ह भड़क गे। कहिस- आप तो कइ ठन भासा के ज्ञाता हव, एक विश्वविद्यालय के कुलपति अब, लाखों लइका के चरित्र अउ भविष्य के निर्माण के जुवापदारी हे तभो ले आप सर-सर के रट लागय अंग्रेजियत के बोझा ल काबर उठाय हव? वोकर बात ल सुन के कुलपति महोदय डर्रा गे अउ उंकर से माफी मागिन। तब सम्पूर्णानंद जी समझाइन- देखव अंग्रेजी शिक्षा ह अंग्रेजियत अपनाए के सिखोना देथे, अब तो हम आजाद हो गेन। हमका अपन संस्कृति के अनुरूप बोलना बताना सीखना चाही। बड-दु:ख के बात हे के देश ल अजाद होय काफी लम्बा समे निकरगे तभो ले हम अंग्रेजी के गुलाम बने हन। जरूरी हो गे हम ये गुलामी ल टोर के दुनिया म अपन-अपन पहिचान बनावन।
राघवेन्द्र अग्रवाल
Related posts:


text:
दिन आइस अउ रेंग दिस। फेर फिरन्ता ह नइच लहुटिस। मोंगरा ह घर ले बाहिर नइ निकरिस। घर मां खुसरे-खुसरे ओखर मन ह भड़भड़गे। घर ह अकेल्ला मां काटे असन लागय। मने मन सोचिस के भइया भउजी के आगू जाके अपन दुख ल कहौं। ओतखे बेर फिरन्ता के बात के सुरता आगे, रोबे झिन ओ मोंगरा, रोबे त अधा बीच मां भटक जाहूं। में मनखे नइ बने पाहूं। मोंगरा के पांव ठिठकगे। ओह नइ जाय पाइस।
बड़ दिन होगे रहय मोंगरा ल देखे। केतकी ह अपन मने ले किहिस। चल न आज टुरील देख आवन। गजब दिन होगे हे। मंगलू ल किहिस – हमर त अलकरहा दिन चलते हे अउ कुछू देय ले नइ सकन त सुख दुख के खब्बर त लेच सकथन। उहू कइसे ननजतिया के हाथ मां परगे हे।
मंगलू ह किहिस – बने हे चल चलबोन। समारू मेंर छोटका ल छोंड़ दे, खेलावत रइही। हमर आवत ले।
मोंगरा ह जब भइया भउजी ल अपन घर मां देखिस त ओह दउर के लिपट गिस केतकी ले। अउ रोय लागिस।
झिन रो वो। ये का रोवइ ये।
रोवन दे मोर भउजी। रोयले मोर जी के हउक ह निकरही। उबगेंव ओ अइसन जिनगी ले।
दिन ह टरबे करही रोगहा ह। कबले हमीं ओला मोहाय रहिबोन। ले चुपकर बाबू ह नइ दिखत हे रइपुर गे हे का ?
नइ ओ भउजी ओह घर ल छोड़के, मोला छोड़के चल दिस।
अइ काय होगे ओ ! ओ लबरा ल काय सूझगे !! बने रइतिस अपन घर गिरस्ती ल देखतिस। फेर काबर चल दिस ?
एक दिन ओखर खीसा ल मेंह टमर डारेंव। मेंह पहिली कभू त अतेक नइ सोचत रहेंव। मोर गजामूंग ह बइठे ल आय रिहिस त उही ह कहे के भांटो ह अब ले उही निचहा धन्धा ल करथे। मोला भरोसा नइच रहय, काबर के ओहा किरिया खाय रहिस के मेंह अब बने रद्दा मां रेंगहूं। फेर ओह मोला भुलवार के अपन रद्दा ला नइच छोड़िस। ओकर बात ले मोर आंखी त मुंदागे। फेर जग के आंखी ले ओह नइ बांचे सकिस। गजामूंग के बात ले मोर चेथी ह चढ़गे। अउ ओखर खीसा मं हफीन के पुरिया अउ नोट के गड्डी मोला मिलिस। ओखर हमर दू-दू बात होगे। फेर ओह कहिके चल दिस के मनखे बनके तोला मुख देखाहूं।
तें धीर धर ओ टुरी। कहां जाहीं। दू-चार दिन मां लहुट के आबे करही। तोर मन नइ लगय त हमार घर चल के रहिजा। बाबू ह आही त आ जाबे।
अभी रहन दे भउजी। दू-चार दिन देखथौं। फेर नइच आही त अकेल्ला इहां नइ रहि सकवं। तोर मेंर रइहूं।
बने हे, फेर तैं मन झन गिराबे। बाबू ह आही। उहू ह का करे बिचारा। बने रद्दा ल कइसे पातिस ओहा। जेखर कोनों रखवार नइ रहय त कबले वो हा झपावत रहय कंगाली मां। मनखे ल अपन जिनगी चलाय बर पइसा नइच मिलय त ओहा रपटे जाथे। पइसा के मोह मां। मनखे ओखर हिन्ता करथें फेर ओखर जड़ ल कोनो नइ समझयं।
मंगलू अब ले ननद-भउजई के गोठ ल सुनत बइठे रहय। केतकी के बात ल सुन के उहू चुप्पे नइ रहि सकिस। किहिस – मोंगरा, फिरन्ता ह नानुक बाबू नइये। अपन बिगरे बने ल उहू समझथे। ओखऱ आंखी ह उधरा होगे। में जानथंव के ओह इमानदारी ले रोटी चलाय के गुनके घर ल तियागे हावय। ओह अपन मन के बात ल पूर करके लहुटही।
दिन उप्पर दिन पहात जावय। फेर फिरन्ता ह अब ले नइच लहुटे रहय। मंगलू घला ओखर पता लगावत रहय। फेर भेंट नइ होइस। पारा-परोस के मन घला कहयं के फिरन्ता के डउकी ह बड़ कलबांक हे। ओखर फटफटले भगागे हे बिचारा हा। दिन उप्पर दिन निकरत जावय फेर फिरन्ता के पता नइ चलिस। अब मोंगरा ल बड़ फिकर चढ़गे। ओखर बंधाय धीर ह बंधवा असन टूटगे। अउ आंसू ह पूरा कस बोहाय लगिस। ओह दुख मां बूड़गे। कभू मंगलू ल भेंटे तो पूछ डारय, कुछु पता लगिस। मंगलू ह मूंड़ी ल हला देय। मोंगरा ह अंचरा के आंसू पोछय अउ भितरा जावय।
दुख ले मनखे कउवा जाथे त ओला अकेल्ला रहे के मन चलथे। फेर ओला अकेल्ला उबाथे त अपन मन के मनखे मेंर बइठे के मन होते। ओह अपन संगी संगवारी ले भेंट करे के गुन के रेंग देथे।
मोंगरा ह एक दिन बेरा ह जब मूंड़ी उप्पर चल दे रहय त अपन गजामूंग सोहागी के घर गिस। मोंगरा ल आवत देख के सोहागी ह पोता ल दसा दिस।
आ ओ मोंगरा, बड़ दिन में सुरता करे ओ बहिनी ?
का करौं ओ अकेल्ला घर ह त कुकुर काटे असन लगथे। तोर मेंर दू-चार घड़ी बइठ जाहूं त मन ल बने लगही।
बने करे ओ आगे त। कस ओ भांटो कहां चल दिस ? झगरा कर डारे का ?
नइ ओ गजामूंग, तैं मोला ओखर बात ल बताय रहे न, मेंह देख पारेंव ओखर खीसा ल। सहिंच मां हफीन रहय ओ ओमा। ओखरे ले दू-चार बात ओखरे बने बर कहेंव। फेर ओ मोर कहइ हा ओला बान असन लागिस। कहि के गे हे, मनखे बन के आहू, मोर रद्दा देखबे।
त अकेल्ला काबर रइथस ओ, अपन भइया भउजी मेंर काबर नइ रहस। मोटियारी डउकी के अकेल्ला रहना बने नइये।
भइया भउजी के दिन ह त बड़ दुख ले निकरत हावंय ओ। महूं उन्खर संग रहि जाहूं त बने नइये।
तुमन के दुख ल देख के मोर करेजा ह फाटथे ओ। लबरा भगवान के आंखी घला मुंदाय असन लागथे।
कोन कहाय अउ काय कहाय। भांटो ह कहां गे ओ ?
अइ बने सुरता कराय ओ। सुन त, तुम्हरो मन के दू एकर खेत हावय न।
हहो, हावय त।
त ओमा किसानी काबर नइ करय तोर भइया ह ?
किसानी सेंत मेंत मां नइ होवय ओ, उहू मां पइसा लागथे। भइया ह त पेटे ल नइ चलाय पावय त खेत बर रुपिया कोन मेंर ले लाही।
रुपिया के किसान मन ल फिकर करे के जरूरत नइये। हमर घर वाला बतात रहिस, के हमर राजा जवाहिर लाल ह लेढ़ियो मां कहे हे के जम्मो गांव के बढ़ोतरी करव। अन्न के पइदावारी ल बढ़ावो। सरकार ह गांव के अउ खेती के बढ़ोतरी बर रुपिया दिही। फेर किसान ह सरकार के रुपिया ल धीर ले पटा दिही।
त बने बनतिस ओ गजामूंग। मोर भइया के दिन ह बदल जातिस। जवांरा बोवा देतें ओ बहिनी। मोर भइया ह सुख ले रइतिस।
बने हे तैं संझा अपन भइया ल भेजबे। तोर भांटो ह सब्बो गोठ ल ओला बता दिही। बनही त सरकारी रुपिया घला देवा दिही।
बने बताय ओ। मोर आधा दुख ह त भगागे। मेंह अभी भइया मेंर जावत हवंव।


text:
असल रावन कोन
दशरहा मा रावन के पुलता ला जलाय के परंपरा हावय। ए हा बुराई मा अच्छाई के जीत के चिन्हारी हरय। समय के संग मा रावन के रंग-ढ़ंग हा घलाव बदलत जावत हे। हजारों ले लेके लाखों रुपिया के रावन ला सिरिफ परंपरा के नाँव मा घंटा भर मा फूँके के फेशन हा बाढ़त जावत हे। रावन के पुतला हा हर बच्छर बाढ़ते जावत हे। असल रावन हा घलाव समाज मा सुरसा के मुँह बरोबर सरलग बाढ़त हावय। जेती देखबे तेती रावन ले जादा जबरहा राक्छस फिरत हाँवय। रावन के अशोक वाटिका मा तो सीता मइया हा सोलाआना सुरक्छित रहीन हे फेर ए कलजुग मा नारी परानी कोनो मेर सुरक्छित नइ हे। ना घर मा बाहिर मा। सबले जादा डर नोनी मन ला, नारी ला अपने चिन्हार, नता लगवार मन ले खतरा होवत हे अब। आज समाज मा नारी देवी नहीं भोग के जीनिस समझे जाथे। मनखे के पुरुसवादी सोच हा नारी के दुरदशा बर नारी ला दोस देथे। कथे के बुरा-कुबेरा अकेला घर ले बाहिर काबर किंजरथे, अइसन अंगरक्खा काबर पहिरथे जेमा अंग के दरश होथे!! नारी हा अपन सरी अंग ला कतको तोपे ढाँके रहय चौक मा, रद्दा मा बइठे राक्छस मन हा अपन नजर ले बिन अंगरक्खा के कर डारथें। इँखर काम हा सोज मा नइ बनय ता टेड़गा मा होय सोचथें। जोर जबरदस्ती ले नारी के मरजाद ला चेंदरी कस चीर डारथें। अशोक वाटिका मा रावन कभूच सीता मइया ले अकेल्ला नइ मिलीस। कभू जोर जबरदस्ती नइ करीन। रावन ज्ञानी,पंडित,पुजेरी, तपसी, रुपवान, बलवान रहीन चाहतीस ता चिटिक भर मा सीता मइया के मरजाद ला नास कर देतीन फेर अइसन नइ करीन। आज अइसन गुनी रावन के पुतला ला जला के अपन भीतर के रावन ला जिंदा राखत हे असल रावन मन हा।
कन्हैया साहू “अमित”
शिक्षक~भाटापारा (छग)
संपर्क~9753322055


text:
ममता एक झन ल पूछिस जेहा गाड़ी म बइठे रीहिस। का होगे? कइसे लागत हे एला ओ मनखे ह थोरिक ढकेलहा कस जुबान दिस मोर गोसईन हरे। कालीचे भात रांधत-रांधत लेसागे। उही ल अस्पताल लाने हावन।
म मता नांवेच ल सुनके पता चल जथे कि कतिक मया ल समोय हे अपन भीतरी। ममता अऊ मया के अगम दहरा हरे ममता बेटी के अंतस ह। नपन ले पढ़ई-लिखई म गजब हुसियार। अइसन गुणवंतीन बेटी ल काकरो नजर झन लग जाय कहिके घेरी-बेरी काजर आंजे ओकर दाई रमोतिन ह। फेर करिया काजर के छबौना म घला चुक-चुक ले चंदा बरोबर झलके नोनी के चेहरा ह।
ओकर ददा मोहन ह थोरको कमी नई करिस ममता के पढ़ई-लिखई के खरचा में। ओकर एकेच ठन सपना रीहीस हे ममता ल डाक्टर बनाय के। आज ओकर सपना ह पूरा होगे। साहर के बड़ जनिक अस्पताल म डाक्टरी करत हे नोनी ह। गांव म दाई-ददा मन ओकर ममा के देखरेख म ममता ल सऊंप देहे जिहां ओहा अपन जीनगी के गढ़ना गढ़त हे।
रोज दिन बरोबर आजो लकर-धकर खाइस ताहने हांथ पोंछत अपन मामी ल सोर करत अस्पताल जाय खातिर निकलत हे ममता ह। ‘मामी, ए मामी ओ! मेंहा जावत हंव अस्पताल डाहर। संझौती पंचबाी कस घर लहुट हूं।’ ममता कीहिस- हव बेटा जा। ओकर मामी ह कीहिस तुरते बस के अगोरा म खड़े होगे। अऊ बस आईस ताहने ओमा बठ के अस्पताल पहुंचगे।
ममता ह बस ले उतरते साठ देखते कि एक ठन एम्बुलेंस ह खड़े राहय अऊ गंज अकन मनखे मन ओमेर जुरियाय हावय। ममता ह का बात कहिके जानकारी लेबर उही भीड़ तीरन गीस। डॉक्टरिन के कपड़ा पहिरे ममता ल आवत देखके भीड़ ह थोरिक छितरागे। एक झन मनखे के देंह भर कपड़ा लपटाय रीहिस जेला कम्पाउंडर मन अस्पताल म भरती करे बर लेगत रीहीन। ममता एक झन ल पूछिस जेहा गाड़ी म बइठे रीहिस। का होगे? कइसे लागत हे एला ओ मनखे ह थोरिक ढकेलहा कस जुबान दिस मोर गोसईन हरे। कालीचे भात रांधत-रांधत लेसागे। उही ल अस्पताल लाने हावन।
ममता ह ओकर भाखा ल सुनके अऊ कुछू नई पूछिस। ओहा तुरते अस्पताल डाहर दऊंडिस।
अस्पताल के कुरिया म जाके देखथे त वहू ह एक घांव डर्रा जाथे। अस्पताल होय के बाद भी ओकरो करेजा ह कांप जाथे।
ओहा तुरते ओकर इलाज पानी शुरू कर देथे। थोरिक बेरा मं ओ अभागिन के होस आय लगथे। पूरा देहे ह लेसागे रीहिस फेर कोन जनी केते करा ओकर परान ह अरझे रीहिस हे ते। थोरिक गोठ-बात करे के हालत रीहिस बिचारी के।
ममता ह पूछिस- कइसे करत रेहेस दाई? ये अलहन कइसे होगे? ओहा धिरलगहा बक्का ल फोरिस- मेंहा रांधत-रांधत नई लेसाय हंव बेटी। मोला तो मोर घरवाला मन लेसे हांवय। ऊंखर मन मुताबिक दाईज नई लाने रेहेंव तेकर सेती। एला सुनके ममता सन्न रहिगे। ओहा कीहिस- मेहा तुरते पुलिस बलावत हंव दाई तैं अपन बियान लिखवा। तोर घरवाला मन ल सजा देवाय के जिम्मा मोर हरे। ओहा ईसारा म मना करत कहिथे- अइसन झन करबे बेटी अइसन झन करबे मोरा हीरा। तोरेच कस मोरो बेटी हावय। ओ पापी मन बहु ल लेस दीही। तेंहा अइसन अलहन झन करबे… मोर बेटी! अतका काहत-काहत अपन दूनों हाथ ल जोर के उदीम करे लागिस फेर जुरे के पहिली दूनो हांथ अलग होगे। ओकर भाखा बंद होगे अऊ जम्मो देंहे ह जुड़ागे। ओकर बात ल सुनके ममता के आंखी ले आंसू झरे लागिस। डाग्टर बने के बाद एक से बड़ के एक केस देखे रीहिस हे, मनखे के शरीर के दु:ख पीरा के। फेर आत्मा के अतिक बड़ पीरा ल कभू नइ देखे रीहिस ममता ह। ओहा सोंच म परगे- का वोहा दहेज लोभी मन ल सजा देवाय के उदीम करे धुन आखिरी बेरा म अपन बेटी के जिनगी के भीख मंगइय्या महतारी के जुबान राखे।
रीझे यादव
टेंगनाबासा छुरा
Related posts:


text:
बांझ के पीरा-बांझ के सुख
‘तें मोला टूरा-टूरी नइ देस ना सुन्दरी, मे दूसर बिहाव करहूं तें मोला दोसदार मत कबे, काबर नी देत हस मोला तेंहा टूरा-टूरी।
दू बच्छर ले जादा होगे फेर तोर पांव भारी नी होवत हे।’ भुलऊ ह अपन सुन्दरी नाम के गोसइन ल धमका के काहत राहय।
‘मोर किस्मते मा नइ हे तेला का करहूं, तोला भारी पांव वाली गोसइन लाना हे ते ले आ, मोला कुछु नी कहना हे।’ सुन्दरी ताना ल सुन के फैसला सुना दीस।
‘भुलऊ ल मौउका मिलिस। तहां ले राम्हीन ला बना के ले अइस जेन साल भर मा दू झन जुड़वा लइका दे के भुलऊ ल खुस कर दीस।’
सुन्दरी ल अपन जीवन ह ए घर मा पहाड़ सही भारी लागत रीहीस त उहू ह हाथ लमा के दूसर घर चल दीस। सुन्दरी के नवा गोसइंया के घरवाली ह एक झन टूरा जनम के बीमारी मा खतम होगे रीहीस हे। टूरा ल सुन्दरी ह अपन बेटा कस पाले पोसे रामाधीन सुन्दरी सही घरवाली पा के बड़ खुस राहय। सुन्दरी ल ढंग ले पियार मिलत गिस। तहां ले पहिले के पीरा ह भुलागे। सुन्दरी के कोख ले आज ले लइका नइ जन्मीस फेर रामधीन सही प्रेम करने वाला पा के सुन्दरी खुस हे। खुसी अपने-अपन टपकत राहय सुन्दरी के मुंहूं मा अऊ रामाधीन ल देखे बर तरसत राहय। लइका ह बांझ के पीरा ल भर-भर ले गिरा के सुन्दरी के कोख मा सुखे-सुख भर दीस।
मोहन लाल घिवरिया
सिर्री कुरूद


text:
कोन जनी कब मिलही..?
जुग-जुग ले आंखी म आंसू, अउ हिरदे म घाव।
कोन जनी कब मिलही तिरिया, जग म तोला नियाव।।
होइस कभू तोर अंचरा दगहा, कभू मिलिस बनवास,
तइहा जुग ले देवत परीक्षा, जिवरा होगे हदास।
कोनो हारथे खेलत पासा, तोला लगाके दांव।। कोन जनी…
कोन ल अपन बताबे इहां तैं, कहिबे कोन बीरान,
तोर सनमान ल कोनो रंउदथे, लेथे कोनो परान।
बनय नहीं कभू सुख के छइहां म, दुखिया तोर थिरभाव।। कोन जनी..
जिनगी म तोर दुख अउ पीरा, पांव-पांव म कांटा,
देथस सुख तैं ज मो ल फेर, दुख ह तोरे बांटा।
पर के अधिनी मुड़ी खुसेरे, होथय तोर निभाव।। कोन जनी…
रीता विभारे
मोहदी (मगरलोड)
जिला-धमतरी (छ.ग.)


text:
छत्तीसगढ़ी लोककथा : राजा के मया
एकठन राज मा एक राजा के बने-बने राजकाज चलत रहय। तइसने मा राजा ला एक मिट्ठू ले मया हो जाथे। राजा मिट्ठू बर बढ़िया सोना-चांदी रत्न ले गढ़े fपंजरा बनवाइस अऊ मिट्ठू ला पिंजरा मा धांध दिस। राजा मिट्ठू के मया मा रोज, दिन मा तीन बार मिट्ठू ला देखे बर आय अऊ अपन हाथ ले बिहिनिया, संझा खाना खवाय। राजा ला मिट्ठू बर अतेक मया करत देख के राज दरबारी अऊ परजा मन गुनें ला लागय कि अइसने मा राजा के काम-काज कइसे चलही ? फेर राजा ला कोन समझाय। राजा ला समझाय मतलब राजा ले बैर करना होथे। अऊ अइसने दिनों-दिन राजा ला मिट्ठू बर मया बाढ़े लागिस।
एक दिन के बात आय राज मा राजा के गुरू राजगुरू ह आयिस त राजा मंत्री ला कहिस कि मय ह आज मिट्ठू ला खाना खवाय बर नई जा सकंव त तूही मन मिट्ठू ला खाना खवा देहू अऊ मिट्ठू बता दुहू कि राजा के गुरू हा आय हे तेन पाय के आज खाना खवाय बर नई आ सकय। मंत्री ह राजा के कहे बात ला मिट्ठू ला कहिस अऊ खाना खवाय लागिस त मिट्ठू ह खाना खाय ले मना कर दिस अऊ कहिस कि मय राजा च के हाथ ले खाना खाहूं नहिते भले लांघन रही जाहूं। अऊ मिट्ठू खाना खाबेच नई करिस।
दूसर दिन फेर राजा ह मंत्री ला कहिस कि मिट्ठू ला खाना खवा देबे त मंत्री ह कहिस कि राजा जी मिट्ठू हा तोरेेच हाथ ले खाना खाहूं कहि के काली ले लांघन हावय त थोकिन तूहीे मन चल के मिट्ठू ला खाना खवा देतेंव। मंत्री के गोठ ला सुन के राजा ठीक हे कहिस अऊ खुदे मिट्ठू ला खाना खवाय बर चल दिस । काबर कि राजा ला मिट्ठू बर अबड़ मया रहय। राजा ला मिट्ठू बिना एको बेरा बने नई लागय। राजा जब मिट्ठू करा गिस अऊ खाना खवाय बर हाथ आघू बढईस त मिट्ठू हा राजा ला कहिस काली काबर नई आय रेहेस खाना खवाय बर अऊ मोला देखे बर ? राजा कहिथे काली के मोर गुरू आय हे तिहि पाय के नई आय रहेंव। मिट्ठू राजगुरू आवत हे त खाना खवाय ला नइ आव कही के पहली ले काबर नइ बताय रहे ? राजा कहिस राजगुरू भगवान के रूप होथे। वो पहली ले बता के नइ आय । जब भी राज मा, कोना बिपत अवइया रहिथे त राजगुरू हा आके अवइया बिपत ला टारे के रद्दा दिखाथे। जम्मों राजकाज अऊ परजा केे बिपत ला टार देथे। तिही पाय के राजगुरू ले मुंहाचाही करे बर जम्मों प्रजा मन अपन दुःख ला लेके आथे अऊ गुरूजी ले प्रश्न रखथे। गुरूजी ओकर प्रश्न के उत्तर देथे। तहन परजा मन अपन उत्तर समान प्ररसाद ला पाके खुसी-खुसी घर चल देथे। राजा के गोठ ला मिट्ठू हा सुनके कहिस तोर राज गुरू हा मोरो प्रश्न के उत्तर दे दिही का? राजा कहिस काबर नइ दिही बता तोला का प्रश्न पूछना हे मय तोर प्रश्न ला राजगुरू करा पूछहूं त मिट्ठू हा अपन प्रश्न ला कहिस – 1. मोला ये fपंजरा ले बाहिर निकले बर का करे ला पड़ही ? 2. माया रूपी तन ला आत्मा ले मुक्ति के रद्दा कइसे पाही ?
राजा ह राजगुरू करा जा के कहिस गुरूजी मय एकठन मिट्ठू पांेसे हंव जेला अबड़ मया करथंव अऊ वो मिट्ठू ह तुम्हर कर दूठन अमुख-अमुख प्रश्न राखे हे जोन ये आवय 1. मोला ये fपंजरा ले बाहिर निकले बर का करे ला पड़ही ? 2. माया रूपी तन ला आत्मा ले मुक्ति के रद्दा कइसे पाही ? राजा मिट्ठू के प्रश्न ला राजगुरू कर बताइस त राजगुरू कुछु बता नई पाईस अऊ उहीं कर बेसुध होके गिरगे। राजगुरू ला बेसुध देखके राजा हड़बड़ा जथे अऊ तुरते राजबईद ला बलाके राजगुरू के इलाज ला करवाथे। थोकिन बाद जब राजगुरू बने हो जथे त राजा मिट्ठू करा जाथे। मिट्ठू राजा ला कहिथे का उत्तर दिस तोर राजगुरू जी हा? राजा कहिथे तोर प्रश्न म कोनजनी का बात हे कि मोर राजगुरू ह तोर प्रश्न ला सुनके कुछु उत्तर दे ले पहली बेसुध होके गिरगे। मिट्ठू कइथे ठीक हे मोला मोर प्रश्न के उत्तर मिल गे अब ते जा सकथस। राजा जाय बर मुड़के थोरेच कन रेंगे रहिस अऊ येती मिट्ठू ह बेसूध होके गिर गे अपन डेना ला छतरा दिस अऊ दुनों गोंड़ ला ऊपर टांग दिस। मंत्री मन देखिस कि मिट्ठू ला का होगे अऊ तुरते राजा ला जाके बतईस राजा मिट्ठू ला देख के दुःख मा बुड़गे मिट्ठू ला fपंजरा ले बाहिर निकाल के अपन छाती मा लगा लेथे। आंखी ले आंसू के धार बोहावत मंत्री ला कहिथे मंत्री जी अब हमर मिट्ठू परान तियाग देहे चलो येला नदी के तीर माटी देके आबो राजा दुःख मा डुबे मिट्ठू ला अपन छाती मा लगाये-लगाये नदी किनारे जाथे अपन हाथ ले मिट्ठू ला पाटे के पूरतन भुइया खनथे अऊ अपन छाती ले उतार के मिट्ठू ला माटी दे बर खने गडढ़ा मा रखथे तइसने मा मिट्ठू फुर……रररररर के उड़िया के पेड़ के ड़गाली मा जा के बैठ जथे।
राजा दुःखी रहय त थोरकन खुस होगे अऊ कथे-अरे तय त fजंदा होगेस आजा मोर खांधा मा बईठ जा । मिट्ठू हा कहिथे कइसन अगियानी कस गोठियाथव महाराज का कभू बाण ले छूटे तीर लहुठ के आथे, मुंह ले निकले शब्द लहुठ जाथे, चरित्र मा लगे दाग कभू धुला जाथे? राजा जी मय त तोर fपंजरा मा धंधाये रहेंव अऊ fपंजरा ले बाहर निकले के रद्दा राजगुरू ले पुछेंव-राजगुरू हे तऊन फरिहाके भले नई बतइस फेर बेसुध होके मोला fपंजरा ले बाहर निकले के रद्दा दिखा दिस। फेर राजा जी तय त मोर मया मा धंधाये हस ते पाय के नई समझ पायेस ये मोर पहिली प्रश्न के उत्तर रिहिस। अऊ मोर दूसरा प्रश्न उत्तर आय-तय त राजा अस अऊ राजा के करतबय होथे कि राज मा रहईया जम्मों मनखे, जीव-जन्तु ला बरोबर मया करना चाही न कि कोना ला जादा अऊ कोनों ला कम अऊ जब तक कोनों मनखें मोह, माया, लोभ, ईष्याZ, क्रोध, अहंकार ला छोड़ के भगवान के भक्ति अऊ मानव जोनी करतब ला नई करही तब तक माया रूपी त हा आत्मा ले मुक्ति के रद्दा नई पा सकय। मिट्ठू के गोठ ला सुन के राजा जी ला आत्म गियान हो जाथे अऊ मोह माया ला तियाग के फिर से अपन राज पाठ ला करथे अऊ राज पाठ बरोबर चले लागथे।
त संगवारी हो ये लोककथा ले हमन ला ये सीख मिलथे कि संसार के कोनो भी जीव जन्तु ला सताना नई चाही, वोला fपंजरा मा धांध के नई रखना चाही अऊ मनखे के करतबय होथे कि सब्बो मनखे अऊ सब्बो जीव जन्तु ला एक बरोबर मया देके भाईचारा के नाता ले जम्मों के सम्मान करना चाही।
– भोलाराम साहू ‘दाऊ’
ग्राम व पोस्ट हसदा-2
थाना – अभनपुर,
जिला – रायपुर (छ0ग0)
मोबा. 963001263


text:
" कइसन सुघ्घर बहू लाने हस ओ माया !" मैं हर शिव के महतारी ल कहेंव । फेर जब बहू हर पॉंव - परिस, तव मोर मन म भुसभुस गईस कि बहू हर अतेक दुरिहा ले कैसे पॉंव-परत हे , मोर गोड ल कैसे नइ छुवत ए ? अतका म का देखथौं कि पाछू म, सरला अऊ सुधा खुसुर-फुसुर करत हें। काय गोठियाथें कइके महूँ थोरिक कान दे के सुनेवँ तव सुधा कहिस -" बहू ल बने ढँग के नइ दिखय , तइसे लागत हे शकुन !" गोठ आइस अउ चल दिस । "ओकर बहू ओ निपटय रे, हमन का करना हे छोंडव ।" कइके बहू धरा के हमन अपन-अपन घर आ गएन।
एक दिन अचानक मैं हर 'आस्था' चैनल म देखेंव सीधा--प्रसारण आवत रहिस हे -" भैरवी के भजन।" वो छोकरी हर मीराबाई के भजन " मेरो तो गिरधर गोपाल दूसरो न कोई..." गावत रहिस हे । मोला अइसे लागिस जाना-माना ए छोकरी ल कहूँ तीर-तखार म देखे हावौं । थोरिक चेत करके देखेंव तव चीन्ह डारेंव - " अरे एहर तो माया के बहुरिया भैरवी ए। कइसन सुघ्घर राग म गावत हे ओ ! भजन ल सुन के माया मेर गयेंव, बधाई देहे बर। मैं माया ल कहेंव-" नवा बहू हर र्गजब सुघ्घर गाथे ओ माया ! मैं अभीच्चे देख-सुन के आवत हौं " माया कहिस "वोकर एही गुन ल देख-सुन के तो तोर बेटा हर भैरवी सँग बिहाव करे हे दीदी! तैं जानत हस के नहीं,नवा-बहू हर देखे नइ सकय । वोहर अँधरी हे।"
मोला अइसे लागिस जाना -माना मोला मूर्छा आवत हे आउ मैं गिरत हावौं फेर माया हर दूनों हाथ म पोटार के मोला सँभालिस अऊ कहिस--" तैं हर ए सोंच दीदी ! कि तोर बेटा इंजीनियर हे तव तोर बहू घलाव हर बहुत बड गायिका हे । तोर बेटा ल तो भइगे एही गॉंव के मन जानथें फेर तोर बहू हर तो सरी दुनियॉं म नाव कमावत हावय । हमन कोनो घाटा म नइ अन दीदी ! - घी गँवागे पिसान म ।"


text:
जेवरहा घर म बदना के दिन ले ही जेवांरा के जोरा करे के सुरू हो जथे। जेवांरा बोये के पाछू घर के कोनो मनौती पूरा होय के बाद या बदना बदे बर घलो जेवांरा बोथे। चइत-कुवार के महीना म मंदिर देवाला म जोत-जेवांरा बोय देखे पर मिलबेच करथे फेर हमर छत्तीसगढ़ के घरों म घलो जेवांरा बोय के पंरपरा हवय। जेवांरा बोइवया मन घर म कोनो देवी के मूर्ति के स्थापना नइ करय बल्कि अपन घर के मानता रूपी कुल दाई के अंगना म जोत बारथे अउ फुलवारी बोथे। इहां घरों-घर म देवी स्थान मिलथे फेर कहू मूर्ति रूप म नइ मिलय देखब म सिरिफ कुड़ही अउ कोनो घर म कटारी ह दिखथे। उही कुड़ही अउ कटारी ह कुटुम के देव-धामी आए। जग जेवांरा के बात होवय या कोनो उच्छाह मंगल अउ बिपत के बेरा ऊहचे हूम जग देके बदना बदथे। जेवरहा घर जेवांरा पाख के अगाहू समान के जोरा करे के सुरू हो जथे। कलस, बिरही, तेल,बाती, गुड़ी अउ सिंगार के समान ल नेवता देके बनवाय जाथे। कुम्हरा घर नेवता देके कलसा बनावाथे। कलसा बने के बाद कुम्हार ह बने के आरो करथे त घरवाले मन स्नान करके खुल्ला पावं रेंगत-रेंगत कुम्हार घर जाथे अउ चरिहा म बोह के रेगते घर आथे। घर के मुहाटी म पहुचथे तव घर के माइलोगन मन दुवारी म एक लोटा पानी ओछार के कलसा ला भितरी बलाथे। कोष्टा घर ले ओन्हा -कपड़ा अउ बाती मंगवाय के बखत घलो अइसने होथे। छत्तीसगढ़ म कोनो भी नवा जिनिस ला पबरित करके भितराय बर घर के मुहाटी म लोटा म पानी ओछारे के पंरपरा हवय। ये पंरपरा आज के नोहय तइहा ले चले आवथे। जेवांरा के सबो समान सकलाय के बाद नौ दिन गाए बर गांव के सेउक मन ल घलो नेवता देथे। जेवांरा के नेंग जोग ह सेउक मन के जासगीत बिगर पूरा नइ होवय। जइसे बर-बिहाव म सबो नेंग गीत ले चलथे ओइसने बरोबर जेवांरा म घलोक नवों दिन के अलग-अलग गीत ले सेवा गाए जाथे। जेवंरहा घर के चलागन अनुसार जेवांरा बोथे। कतको घर सेत पूजा कतकोन घर मारन के परंपरा म चलाथे। सेत पूजा म देवी म कोनो परकार के जीव के मारन नी होवय। दाई ल लिमवा अउ नरियरे ले मनाथे। जेवरहा घर म लिमवा अउ नरियर के बड़ महत्ता हे येला सेत पूजा वाला मन बोकरा-भेड़वा के सेती देथे। मारन वाला मन घलो अब धीरे-धीरे सेत पूजा म देवी ल मनावत हवय। रातिहा के फिलोय बिरही ल एक्कम के बिहनिया ले जेवांरा बोय बर जेवरहा घर म गांव के बइगा अउ सेउक मन सकलाथे। माता सेवा के गीत के संग जेवांरा ल कलस म बोये जाथे। कलस म जोत बारे जाथे। घर के चलागन अनुसार कतकोन घर दू ठिन कलस त काकरो घर तीन ठिन कलस मड़ाथे। माई कलस, सत्ती, खप्पर अउ माई दरबार म लगे फुलवरी के निसदिन पंडा अउ घर वाले मन संग गांव के सेउक मन सेवा गाथे। पंडा ह नौ दिन के उपास राखथे। पंचमी के दिन माई के अंगना ले पंडा मन गांव के देवी देवता के दरस करे बर निकलथे जेला पंडा निकालना कहिथे। पंडा सेउक मन संग गांव के मंदिर देवाला म हूम देवत, सबो जगा के पंडा मन एके जगा जुरियाथे। गांव के शितला दाई ठऊर ले बैरग घलो संभराके निकाले जाथे। इही दिन कलस अउ फूलवारी म ध्वजा जोतिया घलो चघाय जाथे। अष्टमी के हवन अउ नवमीं के दिन जेवांरा के विसर्जन के होथे। विसर्जन बर सरवर जावत माता ह अपन लंगूरें मन संग नाचत-गावत निकलथे। कतकोन झन मन देवता चढ़ के झुपत-झुपत माई ल सरवर अमराथे। देवता झुपइया मन अपन आस्था अउ भक्ति ल किसिम-किसिम ले देखाथे जेमा सांग, बाना, सोटा, बोड़ा लेवत झुमरत रिथे।
20 Oct 2012
4 Oct 2012
सुरता हीरालाल काव्योपाध्याय 2012
नव उजियारा सांस्कृतिक एवं साहित्यिक संस्था डहर ले आयोजित सुरता हीरालाल काव्योपाध्याय 2012 म छत्तीसगढ़ी भाखा खातिर जबर बुता करइया जुन्नटहा साहित्यकार मन के सम्मान करे गिस। 23 सितंबर के वृंदावन हॉल रायपुर म माई पहुना माननीय चंद्रशेखर साहू मंत्री छत्तीसगढ़ शासन अऊ माननीय विजय बघेल के पगरईती म साहित्यकार डॉ. बलदेव साव (रायगढ़), डॉ. दशरथलाल निषाद 'विद्रोही (धमतरी), श्री रघुबीर अग्रवाल 'पथिक (धमतरी), डॉ. रमेंद्रनाथ मिश्र जी मन सम्मानित होइन। इही संघाती हीरालाल काव्योपाध्याय के रेखाचित्र ल साकार रूप देवइया चित्रकार भोजराज धनगर के घलो शॉल, श्रीफल अउ स्मृति चिन्ह ले सम्मानित करे गिस।
संस्था के अध्यक्ष सुशील भोले अउ सचिव जयंत साहू ह संघरे विज्ञप्ति जारी करत बताइन कि कार्यक्रम म आमंत्रित वक्ता डॉ. प्रभुलाल मित्र जी ह हीरालाल से हीरालाल काव्योपाध्याय तक के जीवन के बारे म संक्षित जानकारी देवत उनकर व्यक्तित्व, शिक्षा अउ व्यवसाय के बारे म अवगत करावत किहिन कि ये हमर बर गरब के बात आए की हमन बहुमुखी प्रतिभा के धनी के धरती म जनम लिये हन। तव हमरो फरज बनथे कि हमू मन हीरालाल काव्योपाध्याय के करे कारज ल सुरता करन अउ ओकरे देखाय रद्दा म रेंगन। संस्था के अध्यक्ष सुशील भोले ह अपन स्वगत भासन म पहुना मन ले निवेदन करिन कि शासन ह हरेक साल राज्योत्सव म गजब अकन सम्मान बांटथे, ओमा हीरालाल काव्योपाध्याय के नाव से सम्मान के अभी तक नइ सुरू करे गे हवय। अभी तक जतेक भी सम्मान के दे जावथे उंकर कारज के गुनान करे जाए तो हीरालाल काव्योपाध्याय के बुता ह सबले जबर हे। शासन हा हीरालाल काव्योपाध्याय सम्मान अउ पं. रविशंकर शुक्ल विश्व विद्यालय म हीरालाल काव्योपाध्याय शोध पीठ बनय। संस्था के ये मांग म पहुना मन के संगे-संग कार्यक्रम म उपस्थित प्रदेश भर के साहित्यकार मन घलो एक सुर येकर समर्थन करिन।
मुख्य अतिथि चंद्रशेखर साहू जी अपन उद्बोधन म किहिस कि हीरालाल काव्योपाध्याय सचमुच म छत्तीसगढ़ के गौरव आए आउ मैं आज ये जलसा म आके अपन आप ल भागमानी महसुश करत हाबवं। काबर कि मोरे विधान सभा क्षेत्र अभनपुर के कॉलेज के नामकरण हीरालाल काव्योपाध्याय के नाव म करे गे हाबय। अतेक दिन बिते के बाद घलो इहां के साहित्य-कला जगत के गजब झिन मन उनला जानबे नइ करय ये हमर दुर्भाग्य आय। हीरालाल जइसे महापुरूष के कारज न बिरथा नइ जावन देवन, ओकर सहिक काम तो नइ करे सकन फेर ओमन जेन छत्तीसगढ़ अउ छत्तीसगढ़ी बर करिन ओला सुरता तो करेच सकथन। ओमन संस्था के कारज के सराहना करत स्वेच्छा अनुदान दे के घोषण घलो करिन अउ यहू वादा करिस कि शासन ह घलोक अइसने देवें एकर बर ओमन पूरा प्रयास करहीं। कार्यक्रम पगरईती करत माननीय विजय बघेल ह किहिन कि हीरालाल सिरतोन के हीरा रिहन अउ हीरे का परख ल जौहरी जानथे फेर आज काल के जौहरी अपन-अपन स्वार्थ साधे बर विभूतियों की आढ़ लेथे। अइसन स्वार्थी मन ले हट के हमन ला निस्वार्थ काम करना हे अउ हीरालाल जइसे हीरा के चमक ल कमतियावन नइ देना हे। अऊ आगू वोमन किहिन कि छत्तीसगढ़ी भाखा ल संविधान की आठवीं अनुसूची में सामिल करवाय बर हर संभव प्रयास करहीं।
कार्यक्रम म सम्मान समारोह के बाद दूसरइया पांत म छत्तीसगढ़ी काव्य पाठ के घलो आयोजन करे गे रिहिस। जेमा संस्था के सुशील भोले, चंद्रशेखर चकोर, जंयत साहू, गोविंद धनगर, तुकाराम कंसारी, दिनेश चौहान, भोलाराम सिन्हा के संगे-संग साहित्यकार डॉ. सुखदेव राम साहू, डॉ. निरूपमा शर्मा, डॉ. पंचराम सोनी, श्रीमती सुधा वर्मा, अंजनी कुमार अंकुर, डॉ. दुर्गा मेरसा, जगतारण डहरे, श्यामनारायण साहू, दुर्गा प्रसाद पारकर, नेमीचंद हिरवानी, शरद कुमार शर्मा, दिवाकर मांझी, मकसुदन राम साहू, बन्धु राजेश्वर राव खरे, चोवाराम, विटठलराम साहू, सगार कुमार शर्मा, प्रो. अनिल भतपहरी, पुनूराम साहू, श्रीधर वराडे, कु. रीता विभारे, श्रीमती जयभारती चंद्राकर, परमेश्वर कोसे, जे.आर.सोनी, राम बिशाल सोनकर, हेमंत वैष्णव, उत्तम ठाकुर, श्रीमती शोभा शर्मा, श्रीमती आशा ध्रुव, पं. सुदामा शर्मा अऊ गजब झिन कविता प्रेमी, कवि, साहित्यकार उपस्थित रिहिन।
जयंत साहू
जयंत साहू
Subscribe to: Posts (Atom)


text:
चिरई चिरगुन अतका तको नईये, वाह रे मनखे
एसो के देवारी गाँव गे रेहेव, गाँव जाथव त तरिया म नहाय के अलगे मजा रहिथे, अईसे लागथे बुड़ के नहाबे त कभू तरिया में नहाय नई रेहेव। नाहवत नाहवत मोर नजर तरिया पार के बंभरी के रूख म गिस जेमे पड़की चिरई ह खोंदरा बनाय रहाय, खोंदरा म दू ठक पिला ह चोंच ल निकाल के झाकत राहय। माई चिरई मन चोंच म दबा के चारा ल ला लाके खवावत रहाय, घेरी बेरी फुदुक फुदुक के आवय चारा ल खवावय, मेंहा कठ खागेव पिला मन के चारा खवई ल देखके, पिला चिरई मन अतेक फड़फड़ावत रहाय नानचुन डेना ल फैईला फैईला के जईसने राउत मन लौठी उठा के दोहा पारथे देवारी म तईसने। देख के अतेक निक लागिस वाह रे चिरई के जात कतेक मया हे अपन पिला मन बर, फेर सोंचते सोंचत तरिया ले नहा के घर आवत रेहेव त मोर घर के पहिलीच एक ठन खपरैल के मकान हे तेन कच्चा मकान में दूलारू अऊ फूलबती के घर पड़य, ओकर दू झन लईका रिहिस हे।
तिहार के दिन रिहिस हाल चाल पूछे बर ओकर घर में घुस गेव, उहाँ देखथव त लईका मन चीरो बोरो रोवत राहय, पुछेव त पता चलिस दाई ह ओकर काम बूता म मंजूरी कमाय बर गेहे। ददा ह ओकर पी खा के आय हे अऊ खटिया म पटीयाय परे हे। लईका मन लाँघन, बिन दाई ददा कस सोगसोगावन बईठे आँखी ले आँसू बोहवत सिसकत राहय, फेर मोला बने नई लागिस लईका के सिसकई ल देखके दस अकन रुपया देयेव जाव बेटा दुकान ले बिस्कुट खा लेहू कईके, अऊ ओकर घर ले निकल गेवI त एक झन संगवारी ल पुछेव ये दुलारू ह काम बुता करथे ते नही कईके, संगवारी ह बताईस मत पूछ भाई दुलारू के ददा दाई जीयत रिहिस त पता नई चलत रिहिस हे, घूम घूम के खाय अऊ मेंछरावत रिहिस हेI एके झन लईका दाई ददा के, निचट सुखियार कोनो काम नई करत रिहिस हे, दाई ददा के मरे के बाद गलत संगति में आ के बिगड़ गेहे,बिना नशा के रहे नई सकय, जेन कमा के लाथे बिचारी फुलबती ह उहू ल तो मार पीट करके नगा लेथे। रोज रोज के येकर इही हाल ऐ, येकरे सेती लईका मन के पढ़ई लिखई छूट गे, न खाय के ठिकाना न सुते के, बिन दाई ददा के लईका असन बेहड़वा होगे, अतका गोठीयावत ले हमर मन के, फुलबती ह तको आगे अऊ मोर पाव परिस, बोलिस के दिन के छुट्टी में आय हस मुन्ना भैय्या कईके, में केहेव परनदिन चल देहु नोनी, खुश रा कईके आशीष देव, जादा गोठीया नई सकेव फुलबती बहिनी के दुख पीरा ल सुनके।
जेठऊनी बखत फेर गाँव गेव त पता चलिस दुलारू ह खत्म होगे हे कईके, गाँव के सियान मन बताईस पीयई पीयई अऊ रात दिन नशा करई में मरिस हे, कतको झन बने होगे मरगे ते अईसनो घलो गोठीयावत रिहिस हे। फेर मेंहा सोचेव वाह रे मनखे दारू जैईसन जहर के जगा बने सुग्हर दूध दही अमरित ल खातेच पीतेच त अईसन मौत नई मरतेच, न तो लईका मन अनाथ होतिच न बाई ह तोर विधवा, वाह रे निशा करईया निरदई मनखे चिरई अतका तको नई होयस रे जेन ह रोजे रोज अपन पिला मन ल देवारी तिहार के मजा देवत रिहिस। संगवारी हो ओकरे सेती कहिथव निशा ह नाश के जर ऐ, हमन तो मनखे अन जब चिरई चिरगुन रोजे रोज तिहार मना सकथे त हमन काबर नई मना सकन।
विजेंद्र कुमार वर्मा
नगरगाँव (जिला-रायपुर)


text:
नान्हे कहिनी : डेहरी के दिया
रमेसर ल लगते नइहे, मोर बाबू नइ हे कहिके। वोकर दमांद मन ससुर ल ददा ले बढ़के मानय। अपन गोतियार मन ला देखथे त कोनो बहू हा सास ल तंग करथे, त काकरो बहू हा ससुर ल खाय-पिए ल नी देवय। कोनो के लईका मन दाई-ददा ल माने गौने नहीं। सब परवार के मन रमेसर के परवार ल देखथे त अपन लइका मन ला कोसथें।
गांव भर मा नरायन बबा हा अपन दु पुरखा ल देख डरे हे। अइसन जस आज कोनो ल नइ मिलय। पहिली के मन तो दु तीन ठन घलो पुरखा ला देख डरें। आजकाल एक पुरखा ल देख डरहि उही बड़ भाग बरोबर आय। नरायन अपन भाई-बहिनी के परवार ला देखथे ता वोला बड़ अचरज लागथे। नरायन के एक झन बाबू अऊ छ: झन नोनी आय। नरायन ल लगत हे, के भगवान मोर एक झन बाबू लईका आय। उहु ल कांही हो जाही त डेहरी के दिया बरैया घलो कोनो नी रही। तेकरे सेती एक झन बाबू अउ हो जतिस ते बने हो जतिस ते बने रितिस। लेना, लोगन कर एको झन बाबू नी रहाय तिंकर काय होवत होही, तेनला थोरिक गुनव। नरायन के इही गुनई म तन हा वोकर घुना खात रिहिस हे। कतको झन समझाय घलो। तोर कर बाबू हे, तेकर देख-रेख ल बने कर।, जोन होना हे, तेहा तो भगवान के हात-बात आय। वोला तैं अऊ मेंहा काय कर सकथन। तभो ले नरायन के इही गुनई- भगवान, मोला एक झन बाबू अऊ दे रितिस ते मोला कोनो फिकर नी रितिस। अइसने गुनत मा नरायन के सबो लोग-लईका के बिहाव घलो होगे। नरायन के सबो लईका मन हा लोग लईका वाले होगे।
अ
पन एक झन बाबू के बिहाव करिस त वोकरो चार झन नोनीच नोनी होगे। बबा हा थोर बहुत उपरहा जीतीस ते फिकर मा भगवान घर चल दिस। फेर वोकर बाबू रमेसर ल कतको झन उभराय घलो। दूसर बिहाव कर ले न जी, तोर डेहरी के दिया बरैया कोनो नी दिखत हे। नीहिते तोर बूढ़त काल म मरना हो जही। कोन देखरेख करही तुंहर डोकरी-डोकरा के। रमेसर के एक ठन बुध्दिमानी ये रहाय के काकरो मन ल कभु नी टोरे वोहा। सुने सबके फेर करे अपन मन के।
वोहा बड़ गुनिस- जोन हे अउ जोन होवत हे तेला भगवान के मरजी मान लिस। अउ अपन मन म परन कर डरिस, मोर नोनी मन ल मेंहा बाबू मनके रूप ला देखहूं। येकर बर मोला ईमान ले परयास करे बर परही। वो दिन ले रमेसर नोनी मन ला बाबू कस मान डरिस मन मा। चारों नोनी मन ला पढ़ाय-लिखाय म कोनो कमी नी करिस। बिहाव होईस त बड़े नोनी तीर के गांव मा मास्टरिन बनगे। बड़े मंझली हा अइसन घर म गिस जेन घर मा अपन मनखे ल दाई-ददा के सुख नी मिले रिहिस। दमाद हा बिहाव के पहिली ले सास-ससुर ल अपन दाई-ददा मान डरिस। छोटे मंझली हा गांव ले कतको दूरिहा बिहाके चल दिस। भरे-पूरे घर हे। मइके म बछर में एकाध घांव तीजा-पोरा म आगे ते भाग-भइगे। वोला अपन मइके आय के घलो टेम नी रहाय। छोटे नोनी हा नर्स बाई बनगे हे। वोकरो तीर के गांव म नौकरी लगगे हे। रमेसर बर घर हा सरग सही लगत हे बूढ़त काल मा।
रमेसर ल लगते नइहे मोर बाबू नइ हे कहिके। वोकर दमांद मन ससुर ल ददा ले बढ़के मानय। अपन गोतियार मन ल देखथे त कोनो बहू हा सास ल तंग करथे। त काकरो बहू हा ससुर ल खाय-पिए ल नी देवय। कोनो के लईका मन दाई-ददा ल माने गौने नहीं। सब परवार के मन रमेसर के परवार ल देखथे त अपन लइका मन ल कोसथें। गोतियार के लइकामन रमेसर के नोनी मन के बड़ई ला सुनथें त उंकर रिस हा अउ माथा म चढ़ जथे। रमेसर हा ईमानदारी ले परयास करिस। त वोकर बेटी मन हा बेटा मन ले बड़ के हो गेहे। आज रमेसर के चार झन नोनी हवय। नाती-नतरा ले घर के मुहाटी हा महकत हे। तिहार-बार म घर हा सइमों-सइमो करत रिथे।
गांव ले दु कोस दुरिहा म सरकारी हास्पिटल हावय। इहां के डॉक्टर बाबू, नर्स बाई मन रमेसर के उदाहरन ल गांव-गांव म बगरावत हें। येकर परभाव ये होवत हे के आज रमेसर घर के नोनी मन हा येकरे घर बर डेहरी के दिया नइहे। ये डेहरी के दिया के अंजोर ह घर ले निकलके पारा, मोहल्ला अउ आने गांव म बगरत हे। लोगन मन अइसने उदीम करत अपन डेहरी के दिया नोनी मन ला मानत हें। जेनहा एक ठन लोगन बर अलग चिंहारी बनत हे। जेन दिखत हे तेनला कोनो ल बताय के जरूरत घलो नी परे। फेर मौका परथे त गोठियाय, बताय ल घलो पर जथे। अइसन गोठ ल तो सबो कर फरियाना चाही। तभे हमर डेहरी के दिया ह हमर घल ले निकल-निकल के दुरिहा-दुरिहा म बगरत जही। रमेसर अइसन डेहरी के अंजोर बगरात हे, जेनहा दुरिहा-दुरिहा ले अंधियारी ले निकलके लोगन के डेहरी के दिया बनत हें। येकर ले लोगन ल बने सीख मिलही।
दयाल साहू
भिलाई
Related posts:


text:
निंदाई के सुरुती अउ देवारी के सुरुती दोनों संगे संग आगे। मंगलू के देवारी ह अतेक बच्छर के दुख सहे के उप्पर फेर आगे। मंगलू ह रइपुर गिस। अउ जम्मो झिन बर लुगरा, पोलखा, सलूका अउ नेकर बिसा लानिस। देवारी ह त मंगलू घर आइस हे तइसने लागय। गांव भर ले मंगलू के घर बगबगाय। गांव भर मंगलू ले देवारी भेंटे ल आइन। फेर रामधन ह तनियागे। ओह नइच आइस।
जम्मो माई-पिला मन भिड़गे लुवाई मां। केतकी अउ मोंगरा घला मूंड़ी उप्पर धान के बीरा मन ला बोह बोह के बखरी मां लेज-लेज के राखंय। ले दे के जम्मो धान ह घर आगे। खरही गंजागे।
आज मंगलू ल समझ आगे के खेती सही मां अपने सेती बाढ़थे। धान ह घर आगे। ओखर दूसर दिन रइपुर ले एक ठिन कागज धर के एक मनखे ह आइस। ओमा लिखे राहय, के कल 6 बजे शाम को तुम्हारा सम्मान किया जाएगा तथा उसी समय तुम्हें श्रेष्ठ किसान की पदवी से भूषित किया जाएगा। इस प्रदेश की सरकार ने तुम्हें दस हजार रुपए पारितोषिक देने का निर्णय लिया है।
मंगलू ह लकर-धकर भितरी गिस। केतकी अउ मोंगरा ल बताईस के काली हमन रइपुर चलबोन। खेती ह हमर भाग ला जगा दिस। मोंगरा तैं मोर दाई हावस ओ। मोला बने रद्दा मं रेंगा देय। मोंगरा के जी ह घला हरियागे।
आज मंगलू ल नींद नइ आवत राहय। ओह मने मन गुनत रहय। कतेक तकलीफ सहेन फेर कहूं पहिली मोला चेत करातिन ये धरती माता के त, अब ले हमरो दिन ह बनउक हो जातिस। फेर ए जात सगा मन के आंखी ह उघर जातिस। उनला समझ मं आ जातिस के गरीबी के केतक बड़ दुख होथे।
मंगलू ह इही गुनत मांचा उप्पर एती-ओती ढुलगत रहय। छोटका ह उच्चके बइठगे। छोटका ल उच्चत देख के मंगलू ह केतकी ल हांक पारिस। केतकी ह घला उच्चगे। ओह देखिस के मंगलू ह अब ले नइ सूते हे।
कइसे नींद ह नइ परत हे का।
हहो ओ, नींद ह नइ जानंव कोन मेर चल दे हे। काली रइपुर जाय बर हवै न। तउने पाके नींद ह नइ आत हे।
ह हो गा, बड़ खुसी के बात आय। काली हमर मन के नवा जिनगी के सुरुती होही। मोंगरा के भाखा ह हमर मन बर भगवान के भाखा होगे।
सहिंच आय गा। फेर तोर मन ह त खेती करेके होते नइ रहाय। कतेक झगरा करे रेहे मोर ले।
ह हो, केतकी मोर मन ह त खेती में नइ लागतिस। तहीं बता न ओ, पढ़-लिख के खंती कोड़इ के काम। पढ़े लिखे मनखे ह कभू करे के नइ गुन सकय।
फेर तोर उही बुध ह चलत हे। पढ़ लिख के मनखे ह अउ हुशियार होथे गा। जतेक बने कमइ पढ़ लिख के मनखे ह कर लेथें ओतेक कोनों अपढ़ ह नइ कर सकय। मोंगरा घला कहत रिहिस के आज कहूं खेती में पढ़े गुने मनखे ह लग जावय त हमर गांव त गांव आय, सरी जग मं अन्न बगर जावै। जइसे अकास में जुघौनी। कोनों गुने नइ सकय के हमर देस मां कतेक अन्न उपजतिस। फेर घर घर मां सुखे सुख छा जाही।
तोरो गोठ ह अब मोर मन मां बस गे हे। महूं काली अपन भाखन मां कहूं के पढ़इया भाइ मन तुमन एती ओती नउकरी बर झिन किंदरो। गांव गांव मां जाके नवा नवा खेती के हुनर ल जम्मो झन ल बतावव।
ले चल बने हे। रात ह पहात जात हे। फेर नींद ह परही तेखर भरोसा नइये।
बिहिनिया सरी गांव मां एक नवा गोठ चलत रहय। कोनों मंगलू के बड़वारी करे त कोनों अभी ले हिन्ता करैं। मंगलू के दिन ह कभू फिरही तेखर चेत कोनों ल नइ रहय। जात सगा मन त अब मंगलू के बड़वारी करत रहंय के हमर सगा ह अतेक बड़ मान के हकदार बनिस। ओखर संगे संग हमरो मान ह बाढ़ही। फेर रामधन के करेजा उप्पर सांप लोटत रहय। ओह अप ननजतिया संगवारी मन संग बइठे मंगलूके दाइ ददा ल बखानत राहय।
देखे गा खेलावन, काली जोन गली मं भिखमंगा असन किंजरत रहय उही ह अब सरकार के मेरी बनगे। ओखर ले 10 बांटा जादा धान मोर घर आथे। फेर हमर सरकार के आंखी मां नइ दिखिस।
ह हो गा भइया रामधन तैं बने कइथस। फेर तोरे कहे ले काय होथे।
मोर जी त कलपगे गा। ओ दोखहा ल एनाम मिलही अउ में गांव के गौंटिया बइठे रहिगेंव। कोनों उपाय नइये गा के मंगलू ल सरकारी इनाम झिन मिलै।
तैं भकवागे हस गा। तोला एतका समझ नइये, के सरकार ह जम्मो पता लेके फेर कोनों इनाम ल देथे। मंगलू ह दू एकर मां जतेक धान उपजाये हे ओतेक तोर छै एकर मां नइ होवय। ये बने बात आय के मंगलू ह माइ-पिल्ला भिड़गे रहिन खेती ल सेय मां। भगवान ह उन्खर संग देइस। एमा कखरो जोर नइये।
त तहूं ओ दोखहा के बढ़वारी मोरे आघू करत हवस।
एमा बढ़वारी के कोन बात हे गा। जेखर बढ़वारी अब भगवान करत हावय, ओखर हिन्ता करे मां हमला अब काय मिलही।
त फेर तहूं रैंग दे मंगलू संग। तोला घला दू-चार फूल माला मिल जाही।
तैं झिन खिसिया जी। तोर खिसियाय उप्पर मंगलू के नइ बिगरे।


text:
बादर के दिन आगे रहय। पानी ह टिपिर टिपिर गिरय। सावन के बादर ह लहर लहर के धरती माता ले मिले बर मोहाय असन दिखय। धरती के अंचरा जुड़ावत रहय। फेर मंगलू अउ केतकी ल उबासांसी लगय, के ऐसों के साल घला मोंगरा के बिहाव ह नइ करे सकन। जेंखर घर मोटियारी टुरी बिहाव बर बइठे रहिथे, तोने के जीव ह जानही के वो बेरा मं ओला पहारे असन लागथे।
बरखा दिन ह नगरिहा मन के सुख के दिन आय। नांगर ल कांधा उप्पर मढ़ाय रेंग देथें अपन खेती कोती। कोनों ल एक छिन के फुरसत नइ रहय फेर, बच्छर भर के पोसइया हमर खेती ह त हे। धरती माता के ओखी ले हमर बच्छर भर के अन्न पानी होथे। कोनों ल फिकर नइये आगू के, सब्बो के मन ह हरियर हरियर।
गोधुली के बेरा होगे रहय। पानी ह जझरंग जझरंग गिरत रहय। मंगलू अउ केतकी के जीव ह डर्रावत रहय। पिछोत के भितिहा ह पानी के मांर ले धीर धीर ले भसकत रहय। उन्खर देखते देखत भितिहा ह भसभसा के गिर गे। मंगलू अउ केतकी के आंखी मं आंसू छलछला गे। भगवान हे तेखर उनला भरोसा नइ लागय।
मंगलू उप्पर एक फिकर अउ आगे। भितिहा ल गिरेबर इही टेम मिले रिहिस। मोर करम मं त दुख दीखथे। बिहिनयां नहां खोर के मंगलू ह लइका ल पढ़ाय के बूता मं जाय के तियारी करत रहय। ततके बेर केतकी ह रोनहुक असन आके किहिस – सुन त गा, सोनिया के गोड़ मं अधपकवा होगे हवय, देवी दाई ल ढरे एक पाख नइ गेहे। हमरे घर मं सब्बे दुख ह बटुर के आगे हावय, तइसने लागथे। देखबे बनही त रइपुर ले कुछु काहीं दवइ ले आनहू।
मंगलू ह जगन्नाथ बाबू के दुआरी मेंर अतेक जल्दी कइसे आगे तेला नइ समझे सकिस। जगन्नाथ बाबू ह ओखरे गांव के धनउ बरेठ ल गोठियात रहय। मंगलू ह उनखर गोंठ मं सामिल होगे।
धनउ के डौकी ह भगागे रहय। तेखरे ले अतेक दिन लागगे रहय ओला साहेब घर के ओन्हा अमराय मां। साहेब ह किहिस – इस तरफ की औरतों की यही चाल है जब तक ये कइ पति नहीं बना लेती, इन्हें चैन नहीं पड़ता। इनमें और रंडियों में फर्क क्या रहा। इसी से लोग इसे छत्तीसगढ़ कहते हैं।
साहेब के गोठ सुनके धनउ ह मूंड़ी ल झुका लिस। फेर मंगलू के जीव ह कचोटगे। वोला साहेब के भाखा ह बान असन लागिस। ओहा तमतमाय असन किहिस – बने कहेगा साहेब, ये त तोरे असन मनखे कइथें। फेर हमर डहर के डउकी मन तुम्हर घर के डउकी मन ले ऊंचहा हवंय। ओमन एक डउका ल छोड़ के दूसर संइतुक बनाथें, फेर तुम्हर मन मं त एक झिन दिखउक रखके कतको ल संगी बनाय रइथें। फेर हमर डहर के डउकी जब ले जेकर करा रइही दूसरा के छइयां ल नइ नहके। ओखर चूरी के रंग ह एके रइथे। अउ तुम्हर मं कतको रंग के एके संग पहिरथें। अउ देखब मं वोह तुमन के बुध ल भुलवार देथें। तुम्हर सहरातू डउकी मन वासना बर दूंसर ल संगी बनाथे, फेर हमर डहर गजब दुख पाय ले अइसे करथें। फेर तुम्हन बर सरकार ह कानून बनाये हवय छुटीछुटा के अउ हमर इंहां पहिली ले समाज वाला मन एला रच डारे हवंय। तुम्हर बर हिन्ता के गोठ नइये, त हमरो बर नइये। हंमर राज ल छत्तीसगढ़ एकर बर कइथें के इहीं सैंतुक मां छत्तीस गढ़ आज ले बने हावंय।
जगन्नाथ साहेब के मुंह उतरगे रहय। काबर ओखरे घर के दाई बहिनी मन ह रइपुर सहर के कोनों कलब मं जात रहंय। मंगलू ह देखे नइ रहय फेर सुने रहय, कलब मं काय होथे। पढ़े लिखे मन एक दूसर के डउकी मन ल करेजा ले पोटार के नइ जानन काय काय करथें।
जगन्नाथ साहेब ह मंगलू ले किहिस – तुमने हम पर कीचड़ उछाला है। तुम हमारा खाकर हमें ही नीच भी कहते हो। हमें तुम्हारे जैसे नीच आदमी की जरुरत नहीं। जाओ अपना हिसाब ले लो, फिर कभी इधर न आना।
मंगलू के गोड़ के नीचू के भुइंया ह हलत असन लागिस। मोर इही कमइ रिहिस। मेंह कोन बुध मं गवां डारेंव। जगन्नाथ बाबू ल ये मालूम रिहिस के मंगलू ह बनिया इहां घला बूता करथे। ओखरो मेंरन खभर भिजवा दिस के मंगलू ल अपन इहां नउकरी मं झन राखय। समाज सिच्छा अफसर के बात ल बनिया ह कइसे टारतिस। फेर मंगलू के दूनों नउकरी ह सिरा गे, छत्तीसगढ़ के हिन्ता के नइ सहउक मं।
गांव वाला मन ला घला एकर आरो मिलगे रहय, के मंगलू के दूनो नउकरी ह सिरागे, छत्तीसगढ़ के हिन्ता के नइ सहउक मां। कोनों ओखर मेंर जाने उप्पर मुंह छुवा नइ करिन। कोनों ओखर दुख मं नइ मिलिन, उल्टा कहयं के घर ह त गिरगे हे अब मंगलू के अइंठ ह अपने आप चल दिही। जगत चमरा गिरहा घर छोड़ दिस। अब ले त बड़ घमंड करत रहय दोखहा ह। अब चेत जही कखरो बात ल नइ सुनइया के काय गत होथे। मंगलू ह फेर इती उती किंदरे लगिस। नउकरी बर बिहिनिया ले निकरय अऊ रतिहा फेर घर वापिस आजाय, फेर दुख ह ओखर आगू आगू चलय।


text:
भाव के भूखे भगवान – नान्हे कहिनी
एक समे के बात आय, एक झन नानकुन लइका पेड़ तरी बइठे रहय अउ का जानी काय-काय बड़बड़ावत रहय। उही करा एक झन महराज रद्दा रेंगत पहुंचगे। वो ह देखिस वो लइका ह कुछु-कुछु अपने अपन बड़बड़ावत हे। वो ह पूछिस- कस बाबू तैं अकेल्ला बइठे काय बड़बड़ावत हस? वो लइका कथे महाराज! मोर दाई ह मोला कहे जे जब ते ह अकेल्ला रहस त भगवान सोज बात करे कर। वो काहना ल मान के ये ह भगवान कर गुठियावत रहेंव।
लइका के बात ल सुनके महाराज ह कथे- सुन बाबू, मे ह तोला भगवान संग भेंट होय के मंतर देवत हंव। तें अइसने ठलहा बेरा म ये मंतर ल रटत रहिबे। अतका कहिके वो महराज ह भगवान करा पहुंचगे अउ कथे- भगवान तुम मोला दरसन देवा काबर के मैं एक झन भुलाय लइका ल तुंहर दर्सन पाय के मंतर बनाय हंव।
वोकर बात ल सुन के भगवान कथे- ते ह महाराज के लइका ल भरमा दे। ते नइ जानस वो लइका ह मोर से कतका सुग्घर बात करय। ते-ल तें- ह का पढ़ा दे। अब तो वो ह मोर बनाय एके ठन मंतर ल रटत रही जेकर कांही अरथ नइए। महूं वोकर अरथ ल नइ जानंव।
ये कथा के भाव हे- भगवान ल पाय बर सीधा अउ सरल बनव। भगवान सउहें कहे हे:
निर्मल मन जन सो मोहि पावा।
मोहि कपट छल छिद्र न भावा॥
(सुन्दरकाण्ड दोहा 43 के बाद)
ये धरम के ठेकादार मन के बनाय रद्दा म चलिहा त इंकर सुवारथ भर पूरा होत रही हमर पल्ले काहीं नइ परय।
राघवेन्द्र अग्रवाल
खैरघटा वाले बलौदाबाजार
Related posts:


text:
एक समे कोसलपति राजा कल्याण साय दिल्ली के महाराजा के राज म रहिके राज-पाठ, राजनीत अउ लड़ई के सिक्छा पाये बर आठ बरिस ले रहिन,ओखर बाद सरयू नदी तिर ले बाम्हन महराज मन के टोली ल संग लेके छत्तीसगढ़ के तइहा के राजधानी रतनपुर पहुंचिन। कोसल के परजा आठ बरिस म अपन राजा ला आवत सुनके अड़बड़ खुस होगे, परजा मन राजा ला परघाये बर गाड़ी-घोड़ा, पैइदल रतनपुर कोती दौउड़ चलिन। राज के जम्मो 36गढ़ के राजा मन कोसलपति के सुवागत म रतनपुर पहुच गए। छत्तीसगढ़ के जम्मो राजा – परजा, कल्याण साय के जय-जयकार करत महल के दुवारे म सकला के नाचे गाए लगिन।
महल के दुवार म परजा मन राजा कल्याण साय के एक झलक पाए बर ताके लगिन परजा के मन म नजराना चिन्हारी पाये के आसा घलो रहिस। आठ बरिस ले राजकाज सम्हलइया रानी हा पति के परेम के आघू अपन परजा मन ला भुला गे, थोरिकुन देर बाद परजा के गोहार पारे ले रानी ला सुरता आईस । रानी फुलकैना राजा ला छोड़के परजा कोती दौउड़ बढि़स, परजा के अपार भीड़ ला देख के रानी मगन होके महल के अंटारी ले दुनो हाथ से सोना चांदी के सिक्का परजा बर लुटाये लगिन। कोसल के धरती म धान के भरपूर पैदावार होये रहिस, राजा-परजा दूनों के घर के संगे संग राजखजाना छलक रहय। परजा ला धन के लालसा नहीं रहय, उमन तो राजा के आये के खुसी म तिहार मनावत रहें। परजा मन के परेम अउ आनंद म झूमत देखके राजा कल्याणसाय हा जम्मो 36 गढ़पति मन ला फरमान जारी करिस, के अब ले पूस पुन्नी के दिन मोर घर वापस अवइ ला सुरता राखे बर जम्मो छत्तीसगढ़ म तिहार के रूप में मनाये जाही ।
दिन-महीना-बरिस बीत गे राजा के सुरता के इही तिहार कौशल क्षेत्र छत्तीसगढ़ म छेरछेरा पुन्नी के रूप में मनाये जाये लगिस, अउ नजराना लुटाये के यादी खातिर घर के दुवार म आये नाचत गात मनखे मन ला धान के दान स्वेक्छा ले, दे जाये लगिस । समय के संगे संग ये परम्परा ला बड़का के बाद छोटे लइका मन हा सम्हाल लिन।
पूस पुन्नी तक छत्तीसगढ़ के गांव मा धान के मिसई निपट जाथे, सबके कोठार-कोठी धान ले छलकत रहिथे, इही दिन गांवों गांव म लइका मन के टोली घरो घर जाथें अउ ‘छेर छेरा ! माई कोठी के धान ला हेर हेरा !’ कहिके चिल्लाथें, सबो घर ले धान के दान दे जाथे, येला सकेल के लइका मन गांव के सार्वजनिक गुड़ी-चौपाल म धान ला कूट-पीस के दुधफरा अउ फरा बनाथें अउ जुर-मिल के खाथे, खुसी मनाथें, नाचथे गाथें –
‘चाउंर के फरा बनायेंव, थारी म गुडी गुडी
धनी मोर पुन्नी म, फरा नाचे डुआ डुआ
तीर तीर मोटियारी, माझा म डुरी डुरी
चाउंर के फरा बनायेंव, थारी म गुडी गुडी !’
………… ‘तारा रे तारा लोहार घर तारा …….
लउहा लउहा बिदा करव, जाबो अपन पारा !
छेर छेरा ! छेर छेरा !/ माई कोठी के धान ला हेर हेरा !’
संजीव तिवारी
फोटो साभार – तेजेन्द्र ताम्रकार के फ्लिकर ले


text:
आदमी कर जिही रिही तेकरे तो संसो करही भर्इ, जेकर करा खेती खार हे तेमन ल अपन-अपन खेत के संसो अब बइसाखू ह तो बपरा गरीब आदमी गांव के नानकुन घर के छोड़े अउ काहीच नइ हे। अब भुमि अधिग्रहण वाला मन गांव के सर्वे करिस की काकर कर कतका जमीन हे ओकर मुआवजा देबो किके। सबे अपन-अपन खेत खार के कागत पुरजा ल धर के लिखावत गिस। अब बइसाखू बिचारा का करे ओकर करा तो पुरखौती कांहिच नइ हे। घर के छोडे अऊ उपराहा कुछु हे त वोहे वोकर तरिया पार के घुरवा।
वो घुरवा कब के हेबे तेन ल तो बइसाखू घलो नइ जानय। फेर जब ले होस संभाले हे तब ले उही घुरवा म अपन बेड़ा भर के कचरा फेकत आवथे। ओ घुरवा बर कम झगरा नइ होय हे। दू साल पहिली पंचइत भवन बनाबो किके सरपंच ह ओकरे घुरवा बर बानी लगाय रिहीस। जेन बखत सरपंच ह घुरवा ल पटवाय बर बनिहार पठोइस बइसाखू ह अगवाके घुरवा म सुत गे अउ गरज के किहीस लेव अब महु ल इही घुरवा म पाट दव। हमर तीन पिढ़ी इही घुरवा म राख माटी फेकत-फेकत उंकर मांदी के पतरी फेकागे। अब मोरो आस रिहीस कि मोर मरनी के मांदी के पतरी इही घुरवा म फेकाय। अब तो घुरवाच नइ रिही तेकर ले मोला जिते जियत इही घुरवा म पाट दव। पंचइत भवन छोडि़स तव पानी टंकी बनही किके नेव खोदवात रहिस अहु दरी नेव म जाके सुतिस त ओकर घुरवा बाचिस। आखिर एके ठन तो बइसाखू के पुरखौती चिनहा हे कइसे छोड़ देतिस। आखिर म पचइते ओकर घुरवा ल छोडि़स अब नया राजधानी वाला मनके सपेड़ा परे हे।
बइसाखू मुंह फारे देखत हे कि कोनो ह संग देतिस त यहू दरी जी परान देके अपन घुरवा ल बचाय के उदिम करतेव। फेर का करबे कोनो ह अपन पुरखौती चिनहा ल बचाय बर उदिमो नइ करत हे। गांव के पचइत ए ते पाय के बाचगे अब सरकार ले थोरहे बांचही। अरे सरकार तो जेकर करा लिखा पढ़ी के कागत हे, रजिस्टी वाला जमीन हे तेहू तक ल नइ छोड़त हे। अउ फेर बइसाखू कर तो कांही कागत पुरजा नइ हे। ओला तो मुआवजा घलो नइ मिलय गै तीन पिढ़ी के घुरवा।
अतका म एक बात तो साफ होगे कि दुनिया म जतका भी संसाधन हे सब सरकार के आय। ओ मन जिहा चाहय जब चाहय अपन कब्जा जमा सकथे। जे दिन तक सरकार के नजर नइ परे राहय लोगन ओकर उपयोग करथे। जिही दिन सरकार के नजर म आगे माने सरकार के होगे। हमर खेत राजस्व विभाग के आय, खेती म पानी पलोथन तेन ह नाहर डिपाटमेंट के आय, नांगर बक्खर म उपयोग करथन तेन बइला भइसा ह पशु पालन विभाग के आय, खेती किसानी के बिजहा अउ खातु ह खादय बीज निगम के आय। कर लेके बेरा सरकार किथे तुहरे सोहलयित बर आय त फेर आज किसान मन के जीवकोपार्जन के आधार ल नंगावत हे तव कहा हे ये विभाग।
अभी सुनर्इ आहे कि नया राजधानी म प्रभातित गांव वाला मनके व्यस्थापन बर मकान बने के सुरू होगे हे। पक्का मकान बिजली पानी चकाचक घर बनाके देवथे। एमन घर तो बनावथे पर का उइसेन गांव फेर बसा पही। गांव ल उजारना बहुत आसान हे बसाना नामुंकिन। गांव ह मकान अउ उहा के रहवासी मन के बसेरा ले नइ बसे बलिक सभ्यता अउ संस्कृति के रतियाए ले बसथे।
गांव उजार के गांव बसाने वाला मन जोन मकान बनावथे वोहा तो कोनो प्रकार से लगय नही कि ये गांव वाला बर बनावत हे। मकान म एक कोठा होना, एक परसार होना, चुल्हा बारे बर रंधनी खोली होना। धान धरे बर कोठी होना, छेना धरे बर पटाव होना। नहाय बर घर तिर म तरिया होना, बाहिर बÍा अउ निसतारी बर जगा होना। सबे घर के अपन कुल देवता होथे तेकर बर देवता खोली होना। देवता ल अइसने विराज मन घलो नइ करे सकय मान गवन करके आसन देबर परथे। एकर अलावा चरयारी चिज घलो लागही जइसे होले डउर, खैरखा डांढ़, खल्लरी मंदिर, शितला, ठाकुर देव, बरम बबा, परेतिन दार्इ, साहड़ा देव। नया जगह म तो येमे से एको ठिन के चिनहा नइ दिखे तव गांव के व्यवस्थान कइसे होही तेला उही मन जाने।
गांव उजारने वाला मन ल तो इही लागथे कि ओमन सिरिफ मकाने भर ल ए मेर ले ओमेर करत हे लेकिन गांव छोड़ने वाला से पुछव कि ओमन का का छोड़के जावथे। मुआवजा हर चिज के नइ हो सके।
धन्य हे बइसाखू भइया जोन घुरवा ल बचाय बर अपन जीव ल होम देवे। आज जब दस-दस बीस-बीस अक्कड़ के जोतन दार मन ल रूपिया गनत देखथवं तो मोला गर्व होथे बइसाखू भइया उपर कि ओमन अपन घुरवा गतर बर लड़ मरय। आज लोगन लड़त हाबे मुआवजा के राशि बड़वाय बर। अरे उही दिन बइसाखू सही सबो कोनो अपन-अपन खेती खार, घर दुवार ल पुरखा के चिनहा जान के सरकार ल धुतकारे रितेव त आज ये दिन देखे ल नइ परतिस।


text:
नान्हे कहिनी: धन होगे माटी(अनुवाद)
एक दिन कुम्हार ह माटी ल सानके चिलम बनावत रहिसे। चिलम बनावत-बनावत जाने कुम्हार ल काय सुझिस कि ओहा ओ चिलम ल मिझार दिस अउ ओ माटी ल सानके चाक ऊपर चढ़ा के मरकी बनाय लागिस। चाक ऊपर माटी ल चघाएच रिहिसे कि माटी बोले लागिस-“मेहा माटी बनके धन-धन होगेव कुम्हार बाबू तोर जय होवय”। कुम्हार माटी ल पूछिस कि तय कइसे धन-धन होगेव कहिथस वो माटी?
ता माटी कहिस कि “मोला चिलम कहुं बनाये रहितेस कुम्हार बाबू त खुद जरतेस अउ दूसर के छाती ल घलो जरोतेस। अब तय मोला मरकी बनाबे त खुद जुड़ाबे अउ मोर मरकी के जउन पानी पिही तेखरो छाती ल जुड़वाबे। कुम्हार के आँखी म माटी के गोठ ल सुन आँसू भर गे अउ ओ दिन ले ओहा चिलम नइ बनाय के प्रन लेहे हे।
सुनिल शर्मा “नील”
थान खमरिया,बेमेतरा(छ.ग.)
7828927284
9755554470


text:
‘बहू ह बने खाय बर दिस हे मितान चैतु कथे। दिन बीतत गिस एक बखत सुकारो ह अपन घर वाला ल काहत राहय। ते ह तो भारी भलमंता बने हस तोर मितान ल बनी के पइसा अउ भात बासी घलो देवत हस। काकर घर अइसने पइसा खाय बर देत होही। आज ले ओला खाना देय बर बंद करहूं। अब्बड़ दिन होगे तोर मितान ल खावत-खावत।’
एक ठक गांव म बिसाहू अउ चैतु रिहिस। दूनो झन के चेहरा ह मिलती-जुलती रहिस, तेकरे सेती गांव के सियान समारू ह बिसाहू अउ चैतु ला मितान बदे बर कथे। सियान के बात ला मान के दूनो झन मितान बद डारथे। अउ जिनगी भर एक दूसर ल सुख-दु:ख म संग देय बर परन करथे। बिसाहू अउ चैतु दूनो झन के दाई-ददा नइ रिहिस। चैतु के बिहाव होगे रिहिस, दूनो झन अब्बड़ मेहनती रिहिस। बिसाहू, घर के सबो छै एकड़ खेत ला बोय अउ अपन मितान ला बनी म कमाय बर बलाय। चैतु के घर दसे काठा के खेत रिहिस, ओतकी ला बो लेय अउ फेर अपन घर असन उवत के बूड़त मितान घर कमाय। दूनो झन एके संग बासी चटनी खाय, अउ हंसी मजाक करत राहय। दूनो झन म अब्बड़ प्रेम रिहिस। गांव म इंकर मन के प्रेम ह सब ल सीख देवत रिहिस कि मितान होय ते बिसाहू अउ चैतु असन।
चैतु ह बड सुग्घर ददरिया गीत गाए। जइसे-
बटकी मा बासी अउ चटनी म नून,
मेहा गांवथौं ददरिया, तैं कान देके सुन- रे चना के दार
आमा के पेड़ म चढ़े ले घिरिया
नींद बैरी नइ आवै तुंहर किरिया।
गांव के लइका, सियान जम्मो झन चैतु के ददरिया ल कान देके सुने। ददरिया गीत के संगे-संग अपन ददा के सिखोय फूंका-झारा ल घलो जाने। गांव म कोनो ल बिच्छी मार देय तब चैतु ल बलाय। चैतु ह बिच्छी के जहर ल फूंक-झार के उतारे मं बड़ हुसियार रिहिस। गांव के कतको झन के जीव ल बचावत ओकर जिनगी ह बीतत रिहिस। एक दिन चैतु ह अपन मितान बिसाहू ल कथे, कस मितान तैं ह बिहाव कब करबे? तोला ये बछर बिहाव करना जरूरी हे, मितान के बात ल सुन के बिसाहू कथे ले मितान ते कथस त ये बछर मेहा बिहाव जरूर करहूं। चैतु कथे, मितान त कालिच लड़की देखे बर जाबो। बिसाहू एक झन सुग्घर लकड़ी ल मन कर डारिस, चैतु ह अपन मितान बिसाहू ल कथे, कइसे बहू सुग्घर हे ते निहि। तब बिसाहू लजा के कथे बने हे मितान बने हे।
एक दिन बिसाहू ह चुपचाप अपन बियारा म बइठे कुछु सोंचत रहय। येति चैतु ह अपन मितान ल खोजत बियारा म आथे। ते कइसे चुपेचाप बइठे हस मितान चैतु ह पूछथे। तब बिसाहू कथे मे ह गुनत हौ कि मोर बिहाव के बेर जम्मो देख-रेख ल कोन करही। चैतु ह कथे- में तो हावौ न मितान मे ह देख-रेख करहूं ते ह गुनान छोड़ अउ बिहाव के तैयार ल कर। चैतु सगा मन ल नेवता नेवते बर जाथे, मड़वा गिड़ियाथे अउ बाजार जाके साग-भाजी लानथे। गांव के जम्मो झन ल मांदी खवाथे। सबो काम ल चैतु ह सगा मन संग मिलके करे लागिस। बाराती जाथे अउ दुलहिन ल बिहाके लानथे। सबो काम अउ बिहाव के नेंग जोग ह बने-बने निपट जथे। बिहाव होय के बाद एक दिन बिसाहू अपन मितान ल कथे तोर देख-रेख म मोर बिहाव ह बने-बने निपटिस अइसे कहिके गले लग जथे। ओतकी बेर बिसाहू के घरवाली सुकारो ह चाहा बनाके लाथे। दूनो मितान चाहा पिथे बिसाहू ह सुकारो ल बताथे कि एहा मोर मितान आय। इंहचे कमाथे अउ मोर संग चटनी-बासी खाके जिनगी चलावत हे। दिन बीतत गिस बिसाहू एक दिन धान बेचे ल शहर गिस अउ अपन घरवाली सुकारो ल चेता दे रिहिस कि मोर मितान ल खाय के बेरा म भात दे देबे। चैतु खेत ले काम करके घर म आथे अउ कथे बहू जल्दी मोला भात दे, मितान तो धान बेंचे ल गे हे आज एके झन खाहूं। सुकारो ह रूखा-सुखा रोटी ल दे देथे। चैतु मने मन सोंचे लागिस, कि बहू मोला कइसे सुक्खा रोटी भर ल दे दिस। फेर बिचारा का करही, बनिहार भइ बनिहार। चुपचाप खाके उठगे। सांझ कुन बिसाहू आथे अउ मितान ल कथे। तोर बहू बने खाय बर दिस निहि ग। बहू ह बने खाय बर दिस हे मितान चैतु कथे। दिन बीतत गिस एक बखत सुकारो ह अपन घर वाला ल काहत राहय। ते ह तो भारी भलमंता बने हस तोर मितान ल बनी के पइसा अउ भात बासी घलो देवत हस। काकर घर अइसने पइसा अउ खाय बर देत होही। आज ले ओला खाना देय बर बंद करहूं। अब्बड़ दिन होगे तोर मितान ल खावत-खावत। बिसाहू के बात ह ओकर माइलोगन कर नइ चलिस। चुपे रह न वो चुपे रह, मितान सुनहि ते अलकरहा हो जही बिसाहू कथे। सुनहि त सुनन दे ओला डर्रावत हन का, ओकर माइलोगिन किहिस। चैतु दूनो झन के गोठ ल कलेचुप सुनत रिहिस, ओ दिन ले अपन मितान घर भात खाय छोड़ दिस। बिसाहू अब्बड़ खाय बर मनाय फेर चैतु ह मितान के बात नइ माने। एक दिन उहि गांव के समारू ह आथे अउ कथे- मोर लइका के तबियत खराब हावै ओला अस्पताल म भरती करवाना जरूरी हे। मे ह तोर कर एक ठन गोठ ले के आय हे। मे ह खेत ल बेंचहूं मोर खेत तोर खेत म लगे हावे, ते ह ले लेते चैतु। दसे काठा के तो हरे। मने मन चैतु गुने लागिस कहिस मे ह तोर खेत नइ ले सकों समारू। मोर कर खेत लेय के पूरतिन पइसा नइ हे। हां मे ह मोर मितान ल बताहूं ओ ह ले डारही। त दूनो झन जाबो कहिके चैतु ह कथे। चैतु ह सबो गोठ ल अपन मितान ल बताइस, बिसाहू ह खेत ल ले डारिस। खेत ह लेवागे कहिके सुकारो अब्बड़ खुस हो जथे लेवाय खेत ल देखे बर तको चल दिस। अउ सोचे लागिस, खेत ल ढेलवानी दे देतेन का? काबर खेत के मेड़ म बने रेंगे के पुरतिन नइ हे। एक दिन सुकारो दूसर बनिहार ल धरके ढेलवानी रचे बर चल दिस। सबो ढेला ल चैतु के मेड़ के खाल्हे डाहर रचवाय अउ अपन डाहर नइ रचवाय। चैतु ह एक दिन खेत ल देखे बर गिस त देखथे सरी ढेलवानी ल मोरे खेत कोती रच दे हे। मने मन किहिन कि ढेलवानी के मतलब मेड़ के दूनो कोती बराबर बराबर ढेला रखे जाथे। फेर हमर बहू ह मोर खेत डाहर रखवाय हावे। मोर खेत ह छोटे होत जाही अउ ओकर खेत ह बाढ़त जाही। फेर बिचारा ह कलेचुप रहिगे। सुकारो ह दू झन बनिहार ल धरके जाय अउ मेंड ल छोलवाय, अउ रेंंगत नइ बनत हे कहिके ढेलवानी देवत जाय। अइसने करत ओला तीन बछर होगे। चैतु बिचारा के खेत छोटे होत गिस अउ ओकर मितान के खेत ह बाढ़त गिस। फेर बिचारा चैतु मितान सन टूट जबो कहिके कुछु नइ काहै। एक बखत सुकारो ह फेर मेड़ ल छोलवावत राहय। ओतकी बेर चैतु ह अपन खेत ल देखे बर आवत रिहिस। ओतकी बेर सुकारो ल बिच्छी मर देथे। ये दई! मोला बिच्छी मार दिस ओ कहिके सुकारो ह जोर से चिल्लाथे चैतु दउड़त आथे अउ फूंका, झारा करके ओकर जहर ल उतारथे। अउ अपन घर म लान के डॉक्टर ल घलो देखाथे। सुकारो ह बने हो जथे, सुकारो किहिस तैं ह मोर जीव ल बचाय अउ मैं दुष्टिन तोरे खेत ल खावत रेहेंव। आज ते नइ रते त मोर जीव ह नइ बाचतीस तैं ह देवता बरोबर अस। दूसर होतिस ते झगरा करे बर लग जतिस। आज मोर आंखी उघर गे काकरो बिगाड़ नइ करना चाही। भगवान सब ल देखत रथे अइसे कहिके सुकारो ह माफी मांगथे अउ गोहार पार के रो डारथे।
अइसन ढंग के सबो झन बने हि मिल जथे अउ खावत कमावत दिन बिताथे।
भोलाराम सिन्हा
ग्राम महानदी डाभा
विकासखंड मगरलोड
Related posts:


text:
गाय निकलगे मोर घर ले
समारू आज गजबेच अनमनहा हे। 40 बच्छर ले जौन कोठा म पैरा, कांदी, भुसा, कोटना म पानी डारत रहिस ओ आज सुन्ना परगे। पांच बच्छर के रहिस तब ले अपन बबा के पाछू पाछू कोठा म गाय बछरु ल खाय पिये के जिनीस देय बर, गाय ,बछरु , बईला, भईसा ल छोरे बर सीख गे रहिस। बिहाव होईस त गऊअसन सुवारी पाईस। कम पढ़े लिखे रहिस त दूनो के खाप माढ़ गे। छै ठन पिलहारी गाय, दू ठन बईला ,दू नंगरजोत्ता भंईसा 4-6 ठन छोटे मंझोलन बछिया बछवा सबो के गोबर कचरा ल दूनो परानी समिलहा करे ।गांव म सबो के घर इही हाल राहय।गंऊटिया , पटेल, दाऊ अऊ मालगुजार मन घर दूध के नदिया बोहावय।कभू राऊत ह नई आवय त समारु के बुलावा गाय दूहेबर आवय।वो हा एकठन नोई राखे राहय।गरमी के दिन म राऊत छोड़ दय त समारु गरवा छेकेबर जावय।समारु के तीन बेटा अऊ दू बेटी होईस। बेटा बेटी ल घलाव गाय गरु के सेवा सीखाईन संगेसंग पढ़े लिखेबर इस्कूल भेजिस।सबो लईका मन हुसियार रहिस, बनेच पढ़लिख के नऊकरी घलो पा लिन। समारु अपन बेटी मन के बिहाव बने घर में समधी बना के नऊकरी वाला दमांद संग करा दिन।नऊकरी वाला लईका मन बर बने पढ़ेलिखे नई ते नऊकरी वाली बहू लाहूं कहिके खोजबीन करिस।भागमानी रहिस ओला बड़े बहू कालेज पढ़ेलिखे, मंझली बहू नरसबाई अऊ सबले छोटकी ह मास्टरिन मिलगे। नऊकरी वाला लईका मन के बिहाव जैईसने उछाह मंगल से होयके चाही वैईसने होईस। समारु के घर लक्ष्मी ,अनपूरना मन आय हे त काय के कमती, ओकर माटी के घर ह टाईल वाला घर म बदले लगिस। पीछू के गरवा कोठा ल कतको नहीं कहे ले गच्छी वाला बनायबर परिस। बहू बेटा मन का-का नई सुनाईस फेर समारु अऊ ओकर गोसाईन कान नई धरिस।अपन गाय गरु के सेवा करत जिनगी सुख से काटत रहिन। बेरा आईस बेटा बहू मन संग ल छोड़ के जावत गईन। गांव म अईसने एक घर नई बहुतेच घर केे हाल रहिस। पढ़ेलिखे नवा बहू मन गाय के गोबर कचरा उठाय बर नई धरय।घर के मोहाटी ह सिरमीट के होय ले लिपे के झंझट ले छुट्टी मिलगे। गांव म अब नवा गाय गरु देखेबर नोहर होय लगिस। 8-10 बच्छर होय हे जिंकर घर के कोठा गायगरु ले भरे राहय अब उहां गिनती भर के दिखत हे। पुरखा के गरवा मन दिन बादर पूरो के अपन धाम म चल दिन। मालगुजार, पटेल,दाऊ सबो ल पाहटिया नई मिलत हे।ऊंखरो मन ऊचाट होगे।सब गाय गरु ल कोचिया मन कर बेचत हे।कोचिया कहां ले जावत हे कोनो ल खभर नई हे। बेरा निकलत पता नई चलय। अब समारु के नाती नतनीन आ गेहे,ओमन सहर म रथे,अंगरेजी इस्कूल म पढ़ेबर जाथे। सहर जादा दूरिहा नई हे फेर बहूबेटा मन दुरिहा गेहे। तिहार बार बर सकलाथे त अपने अपन मन गाय गरु अऊ कोठा ल देख के छिनमिनात रथे। अब देवारी तिहार म खिचरी खवाय ल रसम मान के निभावत हे। एक दिन छोटकी बहू मास्टरिन ह अपन सास कर कही दिस, गाय मन ल बेंच नई देतेव मां, अब तो दूद ,दही,मही, घीव सबो दुकान म बेचाथे। ले ले के खातेव।ओकर गोठ म नाती नतनीन मन पूरोनी मार दिन- हां दादी !”इहां आने से गोबर गोबर बदबू आता है” गोसानिन चूप रहिगे, जौन बछिया ल जनमधरिस तौन दिन ले पाले पोसे हंव आज ओ ह मोर घर म गरु नई होय। गांव म जतका घास भुंईया रहिस तौन अबादी अऊ अतिक्रमन म चल दिस। चाराचरे के जगा नई बाचीस। खेती खार म रसायनिक के परयोग ले पेरा भूसा खाय के लईक नई रहिगे। गरमी म तरीया के पानी अटा जथे। अब समारु के घर बैईला,भैईसा बछरू बछिया नई हे एक ठन पिलहारी ल दूनो परानी संग संगवारी कस राखे हे। गांव म एसो भागवत कथा होईस , कथा कहईया ह बृंदाबन ले आय रहिस। एक दिन गऊ कथा काहत सब ल हमर देस के पुराना जमाना के कथा बताईस। अऊ अपन गौसाला म राखे 3000 गाय के बिसय म बताईस। घोसना कराईस कि जौन अपन घर म गाय नई रख सकय ओमन हमन ल अपन गाय ल दान कर देवय। अऊ कोनो पून कमाय बर 1100 रुपया गाय सेवा बर दान कर सकत हे। गांव के कतको मनखे पईसा कूढ़ो दिन। पईसा देवईया म सहर ले आय मंतरी , अधिकारी, करमचारी,सेठ साहुकार मन सबले जादा रहीन।जौन अपन घर म हजारो रुपया के कुकुर पोसे हावय। रोज ओखर खाय पिये बर सौ-दूसौ खरचा करत हे ओ हा एकठन गाय नई पाल सकय। आखिर दिन समारु के बेटा-बहू नाती -नतनीन बेटी दमांद अऊ ऊंखरो लईका मन जम्मो सकलाईन। कथा सने के पाछू रातकन एके जगा सुतीन बईठीन। गोठेगोठ म नरसबाई अऊ मास्टरिन ह कहिन कि हमर गाय ल संत मन ल गोसाला बर दान कर देतेव। अऊ ये कोठा ल दूमंझला बना लेतेन। थोरिक दूरिहा म ऊही मेर ओ गाय घलो बंधाय राहय जौन उंखर गोठ ल सुनत राहय। रात बितीस बिहनिया गोबर कचरा करेबर गोसानिन गईस त देखते कोठा म न गोबर हे, न गाय बछरु। दऊड़त आके समारु कर हियाव करथे। समारु कथे -लईका मन संग बेंझा के गाय ल बांधेबर भुलाय होहूं। आज अठोरिया बीत गे गाय लहुटे नई हे , समारु बहूमन के रातकन के गोठ के सुरता घेरीबेरी करत हे।मोर कर बताईस गाय निकलगे मोर घर ले, ओकर सेती मोर मन अनमनहा हे।
आज टीवी के हर चैनल म सुने बर मिलथे, गाय के रच्छा करव,गोसाला बनाव, गो सेवा बर दान करव।फेर कोनो घर घर म गाय पाले अईसे ऊदीम नई बतावत हे, सब जानत हे गोबर कोन उठाही, पैरा कोन देही,पानी कोन भरही, सबला सुन्दर साफ सुथरा रहे के निसा चढ़गेहे। पाकिट वाला दूध पीके भले हमर भविस्य मन कमजोर हो जाय या मर जाय। फेर हमर घर ले गाय निकलना चाही। हमर देस म दूध के नदिया कब बोहाही ,कब घरोघर गाय होही अब सपना हे।
हीरालाल गुरुजी” समय”
छुरा, जिला- छत्तीसगढ़


text:
कमरछठ कहानी(4) – देरानी -जेठानी
वीरेन्द्र ‘सरल‘
एक गाँव में एक देरानी अउ जेठानी रहय। जेठानी के बिहाव तो बहुत पहिलीच के होगे रहय फेर अभी तक ओखर कोरा सुनना रहय। अड़बड़ देखा-सुना इलाज-पानी करवाय फेर भगवान ओला चिन्हबे नइ करय। मइनखे मन ओला बांझ कहिके ताना मारे। जेठानी के जीव ताना सुनई में हलाकान रहय। सास-ससुर अउ ओखर गोसान तक ओला नइ भावय। ओहा निचट निर्दयी घला रहय काखरो लोग लइका ला नइ भाय। सब ला गारी बखाना दे। उहीच घर में जब ओखर देरानी ह बिहा के अइस तब साल भर में ओखर कोरा हरियागे। घर में नान-नान दु झन लइका के किलकारी गुंजे लगिस। देरानी बर सास-ससुर, पारा-मोहल्ला के सब मनखे घातेच मया करय काबर ओहा बहुत सुघ्घर व्यवहार के रहय। ये सब ला देख के जेठानी क जीव में रातदिन ईर्श्या के आगी धधकत रहय। ओहा ये सब के कारण अपन देरानी के लइका मन ला समझय अउ ओमन ला मारे के उदिम करे फेर मउका नइ मिलत रहय।
एक समय के बात आय। कमरछठ के दिन पड़े रहय। देरानी-जेठानी के सास-ससुर अउ घर गोसान मन सबो झन जरूरी काम ले के दूसर गाँव गे रहय। आज घर के सियानी जेठानी के हाथ में रिहिस। ओहा बिहिनया ले अपन देरानी संग फोकटे-फोकट, नान-नान बात के ओखी करके झगड़ा लड़ई करे के षुरू कर दिस अउ लकड़ी लाय बर जंगल जा कहिके मजबूर कर दिस।
देरानी कलप-कलप के किहिस-दीदी! आज कमरछठ के तिहार आय। आज नांगर चले खेत में रेंगे ले अल्हन आथे कहे जाथे। भोरहा में मोर पांव कोन्हो अइसने ठउर में पड़ जही तब अनित हो जाही। आज नहीं, लकड़ी बर काली जंगल चल देहूं। फेर जेठानी मानबे नइ करिस।
काय करे बपरी देरानी ह अछरा में आंसू ला पोछत डोरी धर के घर ले जंगल जाय बर निकलगे। देरानी ह जंगल गिस तहन जेठानी ह ओखर दुनो झन दुधमुहां लइका मन ला आगी में लेस डारिस अउ राख माटी ला बाहर-बटोरके गांव के बाहिर घुरवा में लेगे के फेक दिस।
येती देरानी ह घेरी बेरी-कमरछठ भगवान ला सुमरत अपन लइका मन के रक्षा करे बर गोहार लगावत रिहिस। जब ओहा मझनिया बेरा मुड़ में लकड़ी के बोझा राखे घर लहुटत रिहिस तब घुरवा तीर आके देखथे कि ओखर दुनो झन लइका मन घुरवा के गोबर कचऱा में सनाय मनमाने खेलत रहय। ओहा-हाय दई! मोर लइका मन ला इहां कोन बैरी लान के छोड़ दे हे हावे कहिके दुनो झन ला काबा भर पोटार के अपन हिरदे में लगा लेथे। उहीं मेरन के तरिया में लइका मन ला बने नहा-धोवा के घर लानथे अउ एक मन के आगर कमरछठ भगवान के पूजा पाठ करथे। लइका मन ला जियत जागत देख के जेठानी बक खा जथे। जइसे देरानी के दिन बहुरिस तइसे सबके बहुरय। बोलो कमरछठ भगवान की जय।


text:
जमुनिया के डार : धनी धर्मदास के गीत
एक जमुनिया के चउदा डारो, सार सबद लेके मोर देव हो ।
काया कंचन अजब पियाला, नाम बूटी रस घोर देव हो ।
सुरत सुहागिन गजब पियासी, अमरित रस में बोर देव हो ।
सतगुरू हमरे गियान जौहरी, रतन पदारथ जोर देव हो ।
धरमदास के अरज गुंसाई, जीवन के बंदी छोर देव हो ।
धनी धर्मदास
संत कबीर मठ, दामाखेडा
कबीरपंथ के छत्तीसगढ़ी साखा के सिरजन करईया धनी धर्मदास जी रहिन । इखर जनम मध्यप्रदेश के रींवा जिला के बांधवगढ़ में होये रहिसे । येमन सियानी उमर म तीरथ जातरा बर गीन अउ उहें मथुरा म इखर मुलाकात संत कबीर मेर होइस । कबीर के गियान ले धर्मदास हर मूर्तिपूजा ला छोड़ दीस अउ संत कबीर ला अपन घर बांधवगढ़ आये के नेउता दीस, सब्बो परिवार सहित उखर मेर कान फूंका लीस ।
सियान मन बताथे कि जब धर्मदास साहेब ह जिंखर कान फूंकाये के पहिली नाम जुड़ावन प्रसाद रहिस, बांधवगढ़ म संत समागम आयोजित करे रहिस औ उहां संत कबीर घलव उंखर नेवता म पधारे रहिसे । इही समे धर्मदास हर संत कबीर के बात मान के अपने पहिली गुरु रूपदास जी मेर असीस लेके अपन बाई सुलक्षणा देवी औ लईका नारायणदास अउ चूरामणि समेत कान फुंकवाईस । ओखर बाद सुलक्षणा देवी आमिन माता व चूरामनि, मुक्तामणि के नाम ले जाने गीस। संत कबीर ह धर्मदास ल सब्बो संपत्ति ल दान करे के बाद घलोक धनी किहके बलाईस तब से इनला धनी धर्मदास कहे जाथे ।
(ये बिबरन भाई संजीत त्रिपाठी के पतरा आवारा बंजारा ले ले गेहे अउ गीत भाई सुशील यदु के 1993 म परकासित कबिता संग्रह 'बगरे मोती' ले ले गे हे )


text:
येती दुलरवा घलोक रथिया भर नइ सुते सकिस। सोनकुंवर के बिचार ऊपर दुख होवत रिहिस। आखिर पक्का कर डारिस। हे भगवान, मोर अकिल काम नइ करत हे, काय करंव ? ये सबो ह भौजी के मारेच होइस। नई त मेंहर ये झंझट म काबर परतेंव। अभी त बछर दिन घलोक नई पूरे ये अऊ मोला दुिनया म मरे बर परत हे। सोनकुंवर चाहे मोर ले अलगे हो जाय। फेर मेंहर भौजी के जिन्दगानी ले कभू अलगे नई होय सकंव। चाहे मोला कतको दुःख काबर नई झेले ला परय। दुलरवा इही किसम के बिचारतबिचारत सुत गे।
अरे दुलरवा उठ ना, बिहिनिया हो गे ये, का तोला दूकान नई जाय बर हे। दुलरवा उठ त पहलिच ले गेय रहिस, ओहा उही मेंर ले चिचिआइस, आवत हौं भौजी। दुलरवा उतरिस अऊ बिन चहा पिए दूकान चल दिस। अड़बड़ बेरा होय के पीछू सोनकुंवर मेंर भौजी ह पूछिस – का दुलरवा हा अब ले सुतेच हे। सोनकुंवर हा पहलीच ले जरे भूंजाय बइठे रिहिस। ओहर कहिस – नई ओहा तुन्हर चाकरी करे बर गे हे। भौजी हा दंग रहिगे। हे बगवान, ये काये ये, सोनकुंवर अइसना आज काबर कहिस। ओमन धीर धर के कहिस – सोनकुवंर तोला अइसना करू गोठ नई गोठियाना चाही। का दुलरवा हा मोर चाकर आय। अऊ का कमाना हा चाकरी आय, फेर अइसनो त नो हय के दुलरवा च हा कमाथे। उहू मन रात दिन एती-ओती भटकत रइथे। अऊ भौजी हा रो डारिस। सोनकुंवर तोला अइसना नई कहना चाही, अऊ न अइसन बिचारना चाही। आखिर हमन बहनीच त होथेन। अऊ का ये हा बने आय के छोटे बहिनी हा अपन बड़े बहिनी ला बिन सोचे बिचारे कुछ कहि दय। सोनकुंवर मेंहर तोला अपन छोटे बहिनी समझत हौं। हहो कूहं मोर ले सिरतोनेच कांही गोठ हो गे होवय तब कहिबे... सोनकुंवर।
सोनकुंवर त भुंइया म नई रहिस, ओहा त आज बादर ला छू डारे बर चाहत रहिस। ओला डर रिहिस के दुलरवा ला, कोनो ओखर से लूट झन लंय। ओला घरवाला के मया कहूं नई मिलय।
ओहा किहिस – तेंहा का समझतहस, मेंहर उन्खरे सहीं निर-लठिंगरा नई औं। मेंहर तोला बने ढंग ले समझथ हौं। तेंहा मोर ओधा मा अपन सबो काम चलाना चाहत हस। अऊ अइसन रहिस हे त तें हा ओखर बिहाव काबर करे। तेंहा अपन तलब बर मोर जिन्दगानी अबिरथा कर देय।
अब भौजी हर समझगे। सोनकुंवर हा आखिर का कहना चाहत हे। ओहा कुछु नहीं कहिस अऊ अनपन खोली को दुआरी ला देके भीतरी मां जा के बइठ गे।
भौजी ला अबड़ेच दुख होइस। का ये सबो बने होत हे। दुलरवा त मोला महतारी कहिथे फेर नई अब मेंहर ओला कोनो हालत मां अपन संग नई राखे सकंव, चाहे काहीं हो जाय। मेंहर त ये मया मां त सरग-नरक दूनो ले चल देहों। भौजी हा ठान लिस के अब दुलरवा संग मां नई रेहे सकंव।
संझा होइस दुलरवा घर पहुंचिस। अरे भौजी, कहां हस, आज अब ले दिया नई बारे गेय हे ? का बात ये ? अरे भौजी केती हस। दुलरवा हा सब्बोक खोली मन ला देख डारिस फेर ओला सिरिफ सोनकुंवर हा दिखिस। दुलरवा हा पूछिस – भौजी कहां हे ? सोनकुंवर हा भौजी के नावेच मां उफना गे। का मेंहर घर के रखवार अंव, जेमा जानत रहेव के कोन केती हे अऊ कौन नई ये ?
दुलरवा हा हकबकाय ठाड़े रहिस। ओहा अपन खोली के कंडिल ला बारिस अऊ ओला धर के भौजी के खोली कोती गईस।
अरे भौजी, का हो गेय तोला, जऊन आज अपन दुलरवा ला बिन खवाय सूतत हस। भौजी हा काहीं निही गोठिआइस। अरे भौजी, गोठियाना का होगे हे।
भौजी हा अपन मन ला पथरा करके कहिस, दुलरवा तेंहर का मोला जियन नई दस।
काबर भौजी, दूसर के जीव देवइया के जीव ला कोनों काबर मांगही। अरे भौजी, कहूं तैं काहस अऊ भगवान हा मोर सुनय त मेंहर अप जिन्दगानी के एक-एक सांसा तोला दे दंव। फेर थोकन मेंहर अपने बर जरूर राख लेहूं, तेमां मरे के बेरा अपन भौजी के दससन करे सकंव।
भौजी हा दुलरवा के गोठ ला सुनके बिचापर मां उबुक-चुबुक होय लागिस। का दुलरवा हा मोर पथरा असन गोठ ला सुने सकही, अऊ का मेंहर कहे सकिहौं, तभो ले कहेय बर परही, ओमन सुनहीं त क कहहीं।
दुलरवा सुन, आज मेंहर तोर ले आखरी बखत एक ठन भीख मांगत हौं।
का भौजी तेंहर मोर दरिद्दर मेंर भीख मांगत हस। अरे हुकूम दे अपन बेटा ला।
दुलरवा मेंहर तोह महतारी अंव, ऐला तेंहर मानथस ना।
हहो काबर नई, एला त त गाँवभ जानत हे।
त मोर मन हे के तेंहर अपन ये महतारी ला कंलक लगब ले बंचा ले।
भौजी तोर असन बने, मयारुक अऊ सुग्घर चाल वाली ऊपर कलंक लगाय के काखर सकती हे्। सुरता राख भौजी तोर ऊपर कलंक लगवइया ला मेंहर त, मोला समझथस ना भौजी।
हहो दुलरवा, मेंहर समझत हौं। फेर मोर ऊपर कलंक लगवइया हर अपनेच आय तऊन पाय के ओला कांही कहवई सुनई हर बने नोहय। तैं नई जानत अस के आज तोर कारन मोर कतेक हिंता होइस हे। मोला त कोनों ला मुंह देखावब घला हा मुस्कुल होवत हे।
दुलरवा हा ननइक लइका- गढ़न रोवन लगिस, अऊ भौजी के गोड़ मां मुंड़ ला मढ़ा के कहे लगिस। भौजी कहूं मोर नांव लेके तोर हिंता होय रे त तेंहर मोला जऊन चाहथ सजा दे सकत हस।
दुलरवा के आंसू बूंद-बूंद बोहावत जात रिहिस हे। वोहा रुकतेच नई रहिस। जइसे समुन्दर ले अलग होवई ला नदिया हा नई सके सकत ये। ओहा मिले के आसरा मं बोहात जात होवय।
दुलरवा मेंहर चाहत हंव के तेंहर अब अपन घर ला अलगे कर ले। दूकान मां करहूंतें चाहस त अपन भइया के संग रहि सकत हस। फेर मोर संग अब कांही नता झन राखबे।
दुलरवा के कलेजा धकधकाय लगिस, मुंड़ ह किंजरे लगिस। ओहा कांही बिचारेच नई सकिस, ये का होगे अऊ का होही।
दुलरवा ह कहिस – भौजी तेंहर अइसना काहत हस जऊन हा मोला बिसवास देवाय रहे के दुलरवा मैं तोला अपन जीयत ले अलग नई करंव... भोजी तोला मोर दुलरवा के किरिया हे, मोर से का गलती होय हे... भौजी बता ना ?
दुलरवा हा नीनइक लइका असन भौजी के गोड़ मां परे-परे सुसकत रिहिस। अऊ भौजी के करेज्जा के कुटका-कुटका होत रिहिस। हो भगवान! तैं आखिर काय चाहत हस, बता दे ?
दुलरवा त कांहीच नई समझे पात रिहिस। ओला भौजी के हुकुम मानई जरूरी रहिस। दुलरवा हा भौजी के मान राखे बर अलगे रहवई ला ठऊका समझिस।
संझा होइस। डेरहा भइया घर आइस। ओला घर के रंग ढंग हा आज उपपुटांग लागिस। ओमन हांक पारिन – अरे दुलरवा, तोर भौजी कहाँ है ? दुलरवा ए दुलरवा... अरे तोला का होगे ?
भौजी हा कहिस – कांही नहीं, चलव खायबर परस देथंव।
का दुलरवा हा खा डारिस ?
मैं नई जानंव।
डेरहा ह फेर हांक पारिस – दुलरवा ए दुलरवा... ओती ले काहीं जवाब नई आइस त डेरहा हा भौजी ला कहिस – देख त दुलरवा हे धन नई ये। मोर बलाय ले त ओला अब ले आ जाना रिहिस।
भौजी मन के धुकधुकी बाढ़े लागिस कहूं दुलरवा... नइ ये, अइसना नई होय सकय। भौजी हा दुलरवा के खोली कोती गईस – दुलरवा ए दुलरवा... कोन सोनकुंवर, गा होगे... दुलरवा कहां हे ?
सोनकुंवर के घेंच हा रोत-रोत बइठ गेय रिहिस हे। कहिस दीदी, मैं नहीं जानंव ओमन कहां चल देय हें। मेंहर त समझत रहेंव के अब ले ओहर तुंहरे तीर होंही।
हे भगवान! ए मेंहर का कर डारेंव... अरे देखव त दुलरवा घर में नई ये, कहां गय ?
डेरहा हा कहिस – आ जाही, बइठे होही कोनों मेर। ओला भात ता खा लेना रिहिस।
भौजी हा कांही नई केहे सकीस। ओखर मन मां त धुकधुकी माते रिहिस। हे भगवान! मेंहा का कर डारेंव। भौजी.... अरे कौन दुलरवा, कहां गेय रेहे रे ? मेंहा त समझत रहेंव के मोर दुलरवा हा छोड़ के चल दिस...। नई दुलरवा तेंहा अइसना नई करे सकस। तेंहा मोह बिन कहूंच एक छिन नई रेहे सकस।
दुलरवा के भौजी का होगे दुमन ला, का मोला खाय बर नई दस।
भौजी हा जइसे जागिस... हहो! हहो आवथंव। भौजी हा डेरहा ला खाय बर परसिस... फेर खर मन हा दुलरवा बर छटपटावत रहिस, जइसे गाय हा अपन बछरू के नई दिखे ले ओखर बेचैनी मां गररैया देत होय। फेर भौजी हा त चिचिआय घला नई सकय।
ऐती दुलरवा हा मन मां उदास, हार मान के रथिया घर लहुटिस। बखरी के दुवारी बंद रिहिस। मन मां बिचारिस – काबर मंही कोनो कोती चल दंव – हहो मोर जवईच हा बने होही... फेर का मेंहर कभू अपन भऔजी के दरसन करे सकहूं... नई। काय करंवु... कांही बुझ नई परत ये। दुलरवा ला चक्कर आय लगिस अऊ उही मेर भुंइया मं गिर गे।
दुवारी के धक्का ला सुन के भौजी उठिस... सुनत हव, कोनो अभीच्चे दुवारी ला धकियावत रिहिस हे... उठव ना। डेरहा के नींद हा भन्नाय रिहिस। ओहर कहिस जाना दुलरवा आय होही। मोला सुतन दे।
भौजी उठिस अऊ ओहर कपाट ला उघारिस... अरे दुलरवा का होगे तोला बोलत काबर नई अस... दुलरवा अरे आवव ना, दुलरवा बिहुस परे हे... भगवान जानय कहां के नींद आय हे, अरे सुनत हौ।
ये कड़बड़ई चिचयई के गोहार ला सुन के डेरहा उठ गे। काये ? अरे दुलरवा का होगे – देखत का हस उचा ओला भीतर लेग चल।
भौजी अऊ डेरहा दुलरवा ला उठा के भीतरी मां लेगिन। डेरहा डाग्डर ला बलाय बर दंवड़िस। ऐती सोनकुंवर घलोक चचयई के गोहार ला सुन के आगे। ओहर दुलरवा के गोड़तरिया कोती ब इठ गे। काबर के सिराना मां बइठ के भौजी हा दुलरवा के मुंड़ ला दुलार कर के हाथ किंचारत रिहिस।
सोनकुंवर के मन हा भीतरे-भीतरे जलकुकड़ई के आगी मा बरे लगिस। एती त तुलरवा के तबियत बने नई रिहिस अऊ अइसनों मां घलोक सोनकुंवर के जलकुकड़ई। हे भगवान! तेंहर डउकी मन के मन मां ये काय भर देय। ओला बने खराब काहीं के चिन्हारी नई राहय। येहा बने आय के डउका मेंर डउकी के रहना जरूरी हे अऊ ओला रहिना भी चाही, फेर येह त बने नोहय के ये नाजुक बेरा म इर्सा करे लागय। फेर मोला त अइसे लागय के सोनकुंवर के खराब दिन आगे रिहिस। तऊने पायके त अइसना बेरा म घलोक ओखर मूंड़ मां रिस आऊ जलकुकड़ई के भूत चघे बइठे रिहिस।